Tulamuyanda Kapati Jehova, Taateesu — LAIBBULALI YAA INTANETI ya Watchower\nw20 February map. 8-13\nTulamuyanda Kapati Jehova, Taateesu\nAMUYUMYE CILONGWE CANU A JEHOVA\nAMUTONDEZYE LUYANDO KWIINDA MUKUMVWIDA\nAMUBAGWASYE BAMWI KUMUYANDA TAATEESU\nAMUMUYANDE TAATEESU KUTEGWA MUKKOMANE\nJehova, Taateesu, Ulatuyanda Kapati\nAmuyumye Cilongwe Ncomujisi Amukwasyi Wanu Wakumuuya\nLuyando lwa Leza Lunooliko Lyoonse\nCIBALO CAKWIIYA 7\n“Swebo tulatondezya luyando, nkaambo walo nguwakasaanguna kutuyanda.”—1JOH. 4:19.\nLWIIMBO 3 Leza Ninguzu Zyesu, Mbulangizi Bwesu, Ngotusyoma\n1-2. Nkaambo nzi alimwi muunzila nzi Jehova mwaakapa kuti cikonzyeke kulindiswe kuba cibeela camukwasyi wakwe?\nJEHOVA wakatutamba kuti tusangane mukwasyi wabakombi bakwe. Eelo kaka kutambwa ooku kulakkomanisya kapati! Mukwasyi wesu upangidwe aabantu bakalyaaba kuli Leza alimwi ibatondezya lusyomo mucinunuzyo cacipaizyo ca Mwanaakwe. Tuli mukwasyi uukkomene ncobeni. Tupona buumi bulaampindu lino, alimwi tuyookkomana abuumi butamani nkokuti, kujulu naa mu Paradaiso anyika.\n2 Jehova wakapa kuti cikonzyeke kulindiswe kuba cibeela camukwasyi wakwe akaambo kakuti ulatuyanda kapati. Aboobo kutegwa acite oobo, Jehova wakali kuyandika kulyaaba kapati. (Joh. 3:16) ‘Twakaulwa amuulo waatala.’ (1Kor. 6:20) Kwiinda mucinunuzyo, Jehova wakapa kuti cikonzyeke kulindiswe kuba acilongwe anguwe. Tulakonzya kwiita Mupatikampatila mububumbo boonse kuti Taata. Alimwi, mbubwenya mbotwakabona mucibalo cainda, Jehova ngu Taata wiinda kubota.\n3. Mibuzyo nzi njotukonzya kulibuzya? (Alimwi amubone kabbokesi kakuti “Sena Jehova Ulandibikkila Maano?”)\n3 Mbubwenya mbuli mulembi wa Bbaibbele umwi, tulakonzya kulibuzya kuti: “Ino inga ndamupilusyila nzi Jehova kububotu boonse mbwaandicitila?” (Int. 116:12) Bwiinguzi mbwakuti kunyina ncotukonzya kumupilusyila Taateesu wakujulu. Nokuba boobo, tulamuyanda kapati. Mwaapostolo Johane wakalemba kuti: “Swebo tulatondezya luyando, nkaambo walo nguwakasaanguna kutuyanda.” (1Joh. 4:19) Muunzila nzi motukonzya kumutondezya Taateesu wakujulu kuti tulamuyanda?\nSena Jehova Ulandibikkila Maano?\nSena kuli nomwakalibuzyide kale kuti, ‘Kuvwula bantu bali anyika, mbuti Jehova mbwakonzya kundibikkila maano?’ Ikuti naa mbocibede oobo, tamuli ndinywe nyolikke nomulimvwa boobo. Mwami Davida wakalemba kuti: “O Jehova, ino muntu nguni wakuti komulanganya, imwana wamuntu ooyo ngobikkila maano?” (Int. 144:3) Davida wakalisinizyide kuti Jehova wakali muzyi kabotu. (1Mak. 17:16-18) Alimwi kwiinda mu Jwi lyakwe ambunga yakwe, Jehova umwaambila kuti ulalubona luyando ndomutondezya kulinguwe. Amubone twaambo tumwi tuli mu Jwi lya Leza itukonzya kumugwasya kusinizya kuti Jehova ulamubikkila maano:\nJehova wakamubona nociba ciindi kamutanazyalwa.—Int. 139:16.\nJehova ulizizyi nzyomuyeeya alimwi ambomulimvwa.—1Mak. 28:9.\nJehova ulaiswiilila mipailo yanu yoonse.—Int. 65:2.\nNzyomucita zilakonzya kumukkomanisya Jehova naa kumupa kuusa.—Tus. 27:11.\nJehova lwakwe kumugama ngowakamukwela kulinguwe.—Joh. 6:44.\nIkuti mwafwa, Jehova uyoomubusya nkaambo ulimuzyi kabotu. Uyoomubusya kweelana ambomubede lino.—Joh. 11:21-26, 39-44; Mil. 24:15.\nTulatondezya mbotumuyanda kapati Taateesu wakujulu, Jehova, kwiinda mukupaila kutegwa tuyumye cilongwe cesu anguwe, kwiinda mukumumvwida alimwi akugwasya bamwi kumuyanda (Amubone muncali 4-14)\n4. Kweelana alugwalo lwa Jakobo 4:8, nkaambo nzi ncotweelede kusolekesya kuyumya cilongwe cesu a Jehova?\n4 Jehova uyanda kuti muciyumye cilongwe canu anguwe kwiinda mukubandika anguwe. (Amubale Jakobo 4:8.) Utwaambila kuti ‘tujatisye kupaila,’ alimwi ulatuswiilila lyoonse. (Rom. 12:12) Kunyina najata bubi naa kukatala kutuswiilila. Andiswe tulamuswiilila kwiinda mukubala Jwi lyakwe Bbaibbele alimwi amabbuku aatugwasya kulimvwisya Bbaibbele. Alimwi tulamuswiilila kwiinda mukubikkila maano ciindi notuli kumiswaangano ya Bunakristo. Mbubwenya kubandika ciindi aciindi mbokugwasya bana kuba acilongwe ciyumu abazyali babo, akwalo kubandika a Jehova ciindi aciindi kulatugwasya kuyumya cilongwe cesu anguwe.\nAmubone muncali 5\n5. Ncinzi ncotweelede kucita kutegwa mipailo yesu kaitambulwa kuli Jehova?\n5 Amuyeeye kujatikizya mipailo njomupaila kuli Leza. Jehova uyanda kuti katupaila kulinguwe kuzwa ansi aamoyo. (Int. 62:8) Aboobo tweelede kulibuzya kuti: ‘Sena mipailo yangu njaatala-tala buyo mbuli mameseji aakukkopa naa izwa ansi aamoyo mbuli magwalo aakulilembela buya?’ Tacidoonekwi buya kuti mulamuyanda kapati Jehova, alimwi muyanda kuti cilongwe canu anguwe cizumanane kuyuma. Kutegwa mucite oobo, mweelede kunoobandika anguwe ciindi aciindi. Amumwaambile mbomulimvwa. Amumwaambile zintu izimupa kukkomana alimwi azimupa kulibilika. Amube alusyomo lwakuti mulakonzya kulomba lugwasyo kulinguwe.\n6. Ncinzi ncotweelede kucita kutegwa tuzumanane kuba acilongwe a Taateesu wakujulu?\n6 Kutegwa tube acilongwe a Taateesu wakujulu, tweelede kuzumanana kuba amuuya wakulumba. Tulaazumina majwi ngaakalemba sintembauzyo aakuti: “Nzinji kapati zintu nzyoocita, O Jehova Leza wangu, milimo yako iigambya amakanze ngojisi kulindiswe. Kunyina uukonzya kweelanisyigwa anduwe; ikuti naa ndati ndiziluule akuzyaamba, nzinji kapati cakuti tandikonzyi kuzibandauka zyoonse!” (Int. 40:5) Tatweelede buyo kulimvwa kuti tulalumba; pele tweelede kutondezya kulumba kwesu kuli Jehova kwiinda mumajwi alimwi amumilimo. Eeci citupa kuti katwiindene kapati abantu banji mazuba aano. Tupona munyika oomo bantu mobatalumbi kuzintu zyoonse nzyabacitila Leza. Alimwi buya, citondezyo cimwi icitondezya kuti tupona “kumazuba aamamanino” ncakuti bantu tabalumbi. (2Tim. 3:1, 2) Inga cabija kaka kuba amuuya ooyu!\n7. Ino ncinzi Jehova ncayanda kuti tucite alimwi nkaambo nzi ncayandila kuti tucite boobo?\n7 Bazyali tabayandi kuti bana babo kabazwangana, muciindi caboobo bayanda kuti kabamvwana. Mbubwenya buyo, Jehova awalo uyanda kuti bana bakwe boonse kabamvwana. Luyando ndotutondezya kuli umwi aumwi, ndolutuzyibya kuti tuli Banakristo bakasimpe. (Joh. 13:35) Tulaazumina majwi ngaakalemba sintembauzyo aakuti: “Eelo kaka ncibotu alimwi cilakondelezya kuti babunyina kabakkede antoomwe calukamantano!” (Int. 133:1) Ciindi notubayanda bakwesu alimwi abacizyi, tutondezya kuti tulamuyanda Jehova. (1Joh. 4:20) Eelo kaka cilakkomanisya kuba cibeela camukwasyi wabakwesu abacizyi ‘ibafwidilana luzyalo, ibajisi myoyo mitete yalubomba’!—Ef. 4:32.\nAmubone muncali 8\n8. Kweelana alugwalo lwa 1 Johane 5:3, nkaambo nzi kapati ikatupa kumumvwida Jehova?\n8 Jehova uyanda kuti bana kabamvwida bazyali babo, alimwi uyanda kuti andiswe katumumvwida. (Ef. 6:1) Cileelela kuti katumumvwida nkaambo Mulengi wesu, Nguutupa buumi alimwi muzyali iwiinda kubota. Nokuba boobo, kaambo kapati ikatupa kumumvwida Jehova nkakuti tulamuyanda. (Amubale 1Johane 5:3.) Nokuba kuti kuli twaambo tunji itweelede kutupa kumumvwida Jehova, walo kunyina natusinikizya kuti katumumvwida. Wakatupa nguzu zyakulisalila, aboobo ciindi notusala kumumvwida akaambo kakuti tulamuyanda, ulakkomana.\n9-10. Nkaambo nzi ncociyandika kwiizyiba milawo ya Leza alimwi akwiitobela?\n9 Bazyali bayanda kuti bana babo kabakwabilidwe. Nkakaambo kaako balabikka milawo iikwabilila bana babo. Ciindi bana nobaitobela milawo eeyo, batondezya kuti balabasyoma alimwi akubalemeka bazyali babo. Aboobo cilayandika kapati kwiizyiba milawo njatupede Taateesu wakujulu alimwi akwiitobela. Ciindi notucita boobo, tutondezya kuti tulamuyanda akumulemeka Jehova alimwi tulagwasyigwa. (Is. 48:17, 18) Mukwiimpana, aabo ibamukaka Jehova alimwi ibatatobeli milawo yakwe balapenga.—Gal. 6:7, 8.\n10 Ciindi notupona munzila iimukkomanisya Jehova, tulakwabililwa kumubili, mumizeezo alimwi akumuuya. Jehova ulizizyi kabotu zintu izikonzya kutugwasya. Ba Aurora ibakkala ku United States bakati, “Ndilizyi kuti kumvwida Jehova lyoonse kupa kupona buumi bwiinda kubota.” Toonse tulakazumina kaambo aaka. Ino mwagwasyigwa buti akaambo kakutobela milawo ya Jehova yaluyando?\n11. Ino mupailo utugwasya buti?\n11 Mupailo ulatugwasya kuba bantu bamvwida, nociba ciindi nocikatazya kucita boobo. Zimwi ziindi cilakatazya kumvwida Jehova akaambo kakuti toonse tulabisya, pele lyoonse tweelede kusolekesya kumumvwida. Sintembauzyo wakakombelezya Leza kuti: “Kondigwasya kuba amoyo uulisungwide kukumvwida.” (Int. 51:12) Mucizyi Denise, painiya waciindi coonse wakaamba kuti, “Ciindi nocindikatazya kumvwida umwi wamilawo ya Jehova, ndilapaila kulomba nguzu zyakuti ndicikonzye kucita ciluzi.” Tuli masimpe kuti Jehova lyoonse ulayiingula mipailo iili boobo.—Lk. 11:9-13.\n12. Kweelana alugwalo lwa Baefeso 5:1, ncinzi ncotweelede kucita?\n12 Amubale Baefeso 5:1. Akaambo kakuti tuli ‘bana ba Jehova bayandwa,’ tulasoleka kusikila mpotugolela kumumvwida. Tulabwiiya bube bwakwe kwiinda mukuba aluyando, luzyalo alimwi akubalekelela bamwi. Ciindi aabo batamuzyi Leza nobabona mbotulilemeka kabotu, balakonzya kuba aluyandisisyo lwakumwiiya. (1Pet. 2:12) Bazyali Banakristo beelede kusolekesya kweendelezya bana babo mbubwenya Jehova mbwatweendelezya. Ciindi bazyali nobacita oobo, bana babo balakonzya kuyanda kuba acilongwe a Taateesu siluyando.\nAmubone muncali 13\n13. Ino ncinzi ncotweelede kubikkila maano kuti katuyanda kuba basicamba?\n13 Mwana ulabakkomanina kapati bausyi alimwi ulayandisya kubandika kujatikizya mbabo. Mbubwenya buyo, tulamukkomanina kapati Taateesu wakujulu, Jehova alimwi tuyanda kuti bamwi bamuzyibe. Mumoyo wesu, toonse tulimvwa mbwaakalimvwa Mwami Davida iwakalemba kuti: “Ndinoolidunda muli Jehova.” (Int. 34:2) Pele ino mbuti kuti naa tulaansoni? Mbuti mbotukonzya kuba basicamba? Tulakonzya kuba basicamba ikuti naa twabikkila maano kuyeeya mbotukonzya kumukkomanisya Jehova alimwi ambobakonzya kugwasyigwa bamwi kwiinda mukwiiya kujatikizya nguwe. Jehova uyootupa busicamba mbotuyandika. Wakabagwasya bakwesu bamumwaanda wamyaka wakusaanguna kuba basicamba, aboobo andiswe uyootugwasya.—1Tes. 2:2.\n14. Nkaambo nzi ncociyandika kapati kugwasya bantu kuba basikwiiya?\n14 Jehova tasalululi, aboobo ulakkomana ciindi natubona katutondezya luyando kuli bamwi, tacikwe makani abukkale bwabo. (Mil. 10:34, 35) Inzila imwi yiinda kubota mbotukonzya kutondezya luyando kuli bamwi nkwiinda mukubakambaukila. (Mt. 28:19, 20) Ino mulimo ooyu inga wabagwasya buti? Aabo ibatuswiilila balakonzya kutalika kupona buumi buli kabotu lino alimwi akuba abulangizi bwakuyoopona buumi butamani kumbele.—1Tim. 4:16.\n15-16. Ntwaambo nzi itutupa kukkomana?\n15 Jehova muzyali siluyando, aboobo uyanda kuti mukwasyi wakwe kaukkomene. (Is. 65:14) Kuli twaambo tunji itukonzya kutupa kukkomana noliba lino, nokuba kuti ambweni inga katujisi mapenzi. Mucikozyanyo, tulijisi lusyomo lwakuti Taateesu wakujulu ulatuyanda kapati. Tulijisi luzyibo lwini-lwini lwa Jwi lya Leza, Bbaibbele. (Jer. 15:16) Alimwi tuli cibeela camukwasyi uulibedelede uujisi bantu bamuyanda Jehova, ibaziyanda zyeelelo zyakwe zyakulilemeka alimwi ibayandana.—Int. 106:4, 5.\n16 Tulakonzya kukkomana lyoonse akaambo kakuti tulijisi bulangizi businizyide bwakuti buumi buyoobota kapati kumbele. Tulizyi kuti lino-lino Jehova uyoobugwisya bubi boonse alimwi akuti uyoobelesya Bwami bwakwe kucinca nyika yoonse kuba Paradaiso. Kuyungizya waawo, tulijisi bulangizi bukkomanisya kapati bwakuti boonse aabo ibakafwa bayoobusyigwa akuyanzana alimwi abayandwa babo. (Joh. 5:28, 29) Eelo kaka eeco ciyookkomanisya! Alimwi kwiinda zyoonse, tulaalusyomo lwakuti ino-ino boonse kujulu alimwi aanyika bayoopa Taateesu siluyando bulemu ibumweelede.\nNKAAMBO NZI NCOTULIMVWA KUTI TULEELEDE . . .\nkupaila ciindi aciindi?\nTulizyi kuti Taateesu, Jehova, ulatuyanda kapati alimwi wakatuleta mumukwasyi wabakombi bakwe. Aboobo andiswe tweelede kumuyanda. Ino mbuti mbotukonzya kutondezya kuti tulamuyanda kapati Taateesu uutubikkila maano? Cibalo eeci cilatondezya nzila zimwi zigaminide mbotukonzya kucita oobo.


Milimo 5 | Bbaibbele lili a Intaneti | Bbaibbele lya Busanduluzi Bwanyika Mpya\nHananiya a Safira (1-11)\nBaapostolo bacita zitondezyo zinji (12-16)\nBaangwa alimwi akwaangululwa (17-21a)\nBaletwa alimwi kumbele lya Nkuta Mpati Yaba Juda (21b-32)\n‘Kumvwida Leza kutali bantu’ (29)\nLulayo lwa Gamaliyeli (33-40)\nKukambauka kuŋanda aŋanda (41, 42)\n5 Pele mwaalumi umwi uutegwa Hananiya antoomwe amukaintu wakwe Safira, bakasambala lubono lumwi ndobakajisi. 2 Pele wakasisa mali amwi aakajanwa, imukaintu wakwe awalo wakalizyi, eelyo wakaleta buyo mali amwi akwaapa baapostolo.+ 3 Pele Petro wakati: “Hananiya, nkaambo nzi ncowalekela Saatani kuti ayendelezye moyo wako kuti ucenge+ muuya uusalala+ alimwi akusisa mali amwi aamuulo wamuunda? 4 Sena kotanausambala muunda tiiwakali wako? Alimwi nookausambala sena mali aakajanwa tanaakacili aako? Ino nkaambo nzi ncooyeeya kucita cintu cili boobu mumoyo wako? Lino tonoocenga bantu pe, pele wabeja kuli Leza.” 5 Naakamvwa majwi aaya, Hananiya wakawa muzinga akufwa. Eelyo boonse ibakamvwa makani aaya bakayoowa kapati. 6 Mpoonya balombwana bakanyamuka, bamuvwungaila mumilembo, bamane bakamutola anze akuyoomuzikka. 7 Lino nokwakainda mawoola aatandila kuli otatwe mukaintu wakwe wakaboola akunjila, katazyi cakacitikide. 8 Petro wakati kulinguwe: “Kondaambila, sena aaya ngamali alikke yebo amulumaako ngomwakajana nomwakasambala muunda wanu?” Wakati: “Inzya, ngangawo.” 9 Aboobo Petro wakati kulinguwe: “Nkaambo nzi nywebo nyobilo ncomwakapangana kusunka muuya wa Jehova?* Bona! Imaulu aabaabo bazikka mulumaako ali amulyango, eelyo ayebo balakutola anze.” 10 Mpoonya aawo wakawa muzinga kumaulu aa Petro akufwa. Ibalombwana nobakanjila, bakajana wafwa kale, eelyo bakamutola anze akuyoomuzikka kumbali aamulumaakwe. 11 Aboobo mbungano yoonse alimwi abaabo boonse ibakamvwa makani aaya bakayoowa kapati. 12 Kunze lyaboobo, kwiinda mumaanza aabaapostolo izitondezyo azintu zigambya zinji zyakazumanana kucitika akati kabantu;+ alimwi boonse bakali kubungana antoomwe mu Kkoce lya Solomoni.+ 13 Masimpe, kunyina muntu umbi uutali umwi wabo iwakaba abusicamba bwakubasangana; nokuba boobo, bantu bakali kubalumbaizya. 14 Alimwi bantu ibasyoma Mwami bakazumanana kuyungizyigwa, makamu-makamu aabaalumi alimwi abamakaintu.+ 15 Mane bakali kutola baciswa mumigwagwa akubalazika aatulo alimwi aamacila, ikutegwa Petro anakwiinda, ambweni icinzimweemwe buyo cakwe inga cabaguma bamwi akati kabo.+ 16 Alimwi makamu-makamu aabantu ibazwa muminzi yeengelede Jerusalemu bakazumanana kuboola, kabajisi bantu baciswa abaabo bakali kupenzyegwa amyuuya iisofweede, eelyo boonse bakali kuponesyegwa. 17 Pele mupaizi mupati aboonse bakali anguwe, ibakali bankamu yabukombi yaba Saduki, bakanyamuka kabazwide munyono. 18 Eelyo bakajata baapostolo akubabikka muntolongo yabuleya.+ 19 Pele masiku, mungelo wa Jehova* wakajalula milyango yantolongo,+ wakabagusya anze akwaamba kuti: 20 “Kamuya, mukaime mutempele, muzumanane kwaambila bantu makani oonse aajatikizya buumi oobu.” 21 Nobakamvwa boobo bakanjila mutempele mafwumofwumo akutalika kuyiisya. Lino mupaizi mupati abaabo mbaakali limwi nobakasika, bakabunganya Nkuta Mpati Yaba Juda antoomwe alimwi ankamu yoonse yabaalu babana Israyeli, eelyo bakatuma bakapaso kuyoobaletela baapostolo kuzwa muntolongo. 22 Pele bakapaso nobakasika ooko tiibakabajana muntolongo. Aboobo bakapiluka akuzikwaamba 23 kuti: “Twaakujana ntolongo ilijalidwe akukkiigwa kabotu, alimwi balindizi baliimvwi amilyango, pele nitwajalula twajana kunyina muntu mukati.” 24 Lino silutwe wabalindizi baatempele abasilutwe babapaizi nobakamvwa majwi aaya, bakamaninwa maano kujatikizya cakali kunoocitika. 25 Pele muntu umwi wakaboola akubaambila kuti: “Amubone! Ibaalumi mbomwakabikka muntolongo bali mutempele, baliimvwi bayiisya bantu.” 26 Mpoonya silutwe abakapaso bakwe bakaunka baakubaleta, pele bakabaleta kakunyina kubalwana, nkaambo bakali kuyoowa kuti bantu balabapwaya mabwe.+ 27 Aboobo bakabaleta akubaimika kumbele lya Nkuta Mpati Yaba Juda. Mpoonya mupaizi mupati wakababuzya 28 akubaambila kuti: “Twakamulailila cakusinizya kuti mutazumanani kuyiisya muzina eeli,+ pele lino amubone! Mwazuzya Jerusalemu yoonse anjiisyo zyanu, alimwi mukanzide kutuletela mulandu wabulowa bwamuntu ooyu.”+ 29 Petro abaapostolo bambi bakaingula kuti: “Tweelede kumvwida Leza mbwali mweendelezi kutali bantu.+ 30 Leza wabamatata wakamubusya Jesu ngomwakajaya kwiinda mukumugagaila aacisamu.+ 31 Leza wakamusumpula ooyu kujanza lyakwe lyalulyo+ kuti abe Musololi Mupati+ alimwi Mufwutuli,+ kutegwa ba Israyeli abape kweempwa akulekelelwa zibi.+ 32 Alimwi tuli bakamboni kumakani aaya,+ swebo antoomwe amuuya uusalala+ ooyo Leza ngwapa baabo bamumvwida mbwali mweendelezi.” 33 Nobakamvwa majwi aaya, bakanyema kapati* alimwi bakali kuyanda kubajaya. 34 Pele mu Farisi umwi uutegwa Gamaliyeli+ wakanyamuka mu Nkuta Mpati Yaba Juda; wakali mwiiyi wa Mulawo iwakali kulemekwa kapati abantu boonse, eelyo wakalailila kuti babagusye anze baalumi aabo kwakaindi kasyoonto. 35 Mpoonya wakabaambila kuti: “Nobaalumi bamu Israyeli, amucenjele kapati kujatikizya ncomuyanda kubacita baalumi aaba. 36 Mucikozyanyo, kumazuba aamusyule kwakabuka Teuda, iwakali kulidunda kuti muntu mupati, alimwi munkamu yakwe mwakanjila bantu banji ibabalilwa ku 400. Pele wakajaigwa, alimwi boonse aabo ibakali kumutobela bakamwaika akuloba. 37 Kuzwa yooyu, kwakabuka Judasi muna Galilaya kumazuba aakulembwa kwabantu, alimwi wakakwela bantu kuti bamutobele. Pele muntu ooyo awalo wakafwa alimwi boonse aabo ibakali kumutobela bakamwaika. 38 Aboobo mumakani aaya ngotujisi lino, ndimwaambila kuti, kutabi ncomucita kubaalumi aaba, pele amubaleke buyo. Nkaambo ikuti makanze aaya naa mulimo ooyu uzwa kubantu, taukazwidilili; 39 pele ikuti kauzwa kuli Leza, tamukookonzya kuulesya.+ Buyo-buyo, mulaile kulijana kuti mulwana Leza.”+ 40 Nobakamvwa boobo bakamumvwida, alimwi bakaita baapostolo, babakwibbaula*+ akubalailila kuti baleke kwaamba muzina lya Jesu, mpoonya bakabaleka baunka. 41 Aboobo bakazwa kumbele lya Nkuta Mpati Yaba Juda, kabakkomene+ nkaambo bakajanwa kuti baleelela kusampaulwa akaambo kazina lyakwe. 42 Alimwi buzuba abuzuba bakazumanana cakutaleka kuyiisya akwaambilizya makani mabotu aajatikizya Kristo Jesu+ mutempele akuŋanda aŋanda.+\n^ Naa “myoyo yabo yakacisa kapati.”\n^ Naa “babauma.”


Buumi a Lufu: Kasimpe kamu Bbaibbele Print\nBuumi a Lufu: Kasimpe kamu Bbaibbele\nMakamumakamu aa bana Kristu mazubaano bayaakusabaila kubolyonga sokwe mukutobela lusyomo lwakuti muuya wamuntu tuufwi, akusyoma kuti bafwide bacilimvwide bulanga eelyo nobafwide kale. Oolu lusyomo lwamusyobo ooyu, lulaampuwo akucenga kapati alimwi lulaantenda citaambiki, nkaambo kakuti lubambila zyuulunzuma zyabantu zyitabaligwi kuti batambule akulamatila kucenga kwa Saatani ooko kucizya kumbelaa mazuba, ooko kucenga kumwi nkwa kulibonyabonya kwazyeelo zyabadyabooli akulipeekezya kuba bantu bakafwa kutegwa ziyumye lusyomo muli baabo batasyomi zyili mumangwalo. Tweelede kusimpa matende eesu lino mujwi litacinci lyokwa Yahuwah- kutegwa eelyo woola lyaakusika, tutakazungaani mpotwiimvwi kutobela masalamuzi aalweeno aayo ngayooleta akucita mumeso eesu mubyaabi usofweede. Mbotwaamba boobo, Mangwalo alisalazyide cakumaninina kuti: Bafwide kunyina pe ancobazyi. Kufumbwa cintu cilipeezya akulibonya aanga muntu wakafwa kale kuti ucilanga, mulimo wa Saatani.\n“Mpoonya Yahuwah Elohimu wakabamba muntu kuzwa kubulongo bwaansi, akuyoyela mumpemo zyakwe muuya wabuumi; mpoonya muntu wakaba muzumi.” -Matalikilo 2:7\nAmubikkile maanu: Kuyoyelwa/Muuya ookwaYahuwah + mubili ( uubambidwe abulongo) = " Muntu muzumi Uupona"\n5Nkaambo bacipona balizyi kuti bayoofwa; Pele bafwide kunyina pe ncobazyi, Alimwi tabacikwe bulumbu, Nkaambo mizeezo yabo ililubidwe. 6Alimwi luyando lwabo, akucimwa kwabo, akunyonokelwa kwabo lino kulilobede; Kucinyina pe anobayootola cibeela mucintu nociba buti cicitwa kunsi lya zuba.\n(Bikkila maanu aawa: Ibbaibbele kwiinda ziindi zyili makumi osanwe lyaamba kuti lufu“nkoona”.)\n10Kufumbwa ncokonzya kucita amaanza aako, kocicita anguzu zyako zyoonse;.nkaambo kunyina mulimo uucitwa nokuba cakucita, nanka luzyibo nanka busongo, mucuumbwe ooko nkogama webo.\n7Mpoonya bulongo buyoojokela munyika mbweenya mbubwaabede kutaanguna, Alimwi muuya uyoopiluka kuli Elohimu ooyo wakuupede kumuntu.\nBikkila maanu aawa: Aawa, twabona kuti eelyo notwafwa, mubili upiluka kubulongo, awalo muuya/muya wabuumi ulapiluka kuli Yahuwah. Eezyi zyobile nzyezyiswaangene kubamba “muntu muzumi uupona” kweendelanya a Matalikilo 2:7 (1- muya ookwa Yahuwah; 2- mubili) zyilaandaana aciindi cakufwa. Citobela ncakuti kucinyina kulimvwa bulanga mulufu\nKoibaluka kuti: Muya ookwa Yahuwah + mubili (uubambidwe abulongo) = "Muntu muzumi uupona" (Kolanga Matalikilo 2:7, atalaa peeji eeli .)\n20 Boonse balabweeda kubusena bomwe: boonse bazwa kubulongo, alimwi balapiluka kubulongo.\n6 nokuba kuti wapona zyuulu zyamyaka zyobile...Hena boonse tabayi kumuya banji?\n5Nkaambo mulufu kunyina pe kwiibaluka Nduwe; Nguni uunga wakupa kulumbaizya uuli mucuumbwe?\nBikkila maanu aawa: Aaka kampango nokatali kaambo kamaanu kuti basyomeka bokwa Yahuwah nibali kutolwa Kujulu mpeenya bamanizya kufwa biyo, nkaambo boonse bali Kujulu balamutembaula Yahuwah! Mbweenya mbuli Davida, awalo Mwami Hezekiya wakalimvwisyide makani aaya kuti kunyina pe kulimvwa bulanga mucuumbwe; ncenciceeci ncaakali kukombelezya Yahuwah kuti amulekele buumi bwakwe - Izaya 38.\n15Pele ime, njoobubona busyu Bwako mubululami; Ime njookkomana ndaakusinsimuka mucinkonzya Cako.\nBikkila maanu aawa: Aawa Davida, ulangila buzuba oobo walo nayoosinsimunwa [kuzwa kukoona mulufu] kali mucinkonzya cokwa Elohimu aciindi ca Kuboola kwa Yahushua Kwabili (the Second Coming of Yahushua. - " Nobayandwa, cino ciindi tuli bana bokwa Elohimu, alimwi tacininga libonya ciimo mbotuyooba: pele tulizyi kuti, eelyo Walo aakulibonya, tunooli mbuli Nguwe; nkaambo tuyoomubona Walo mbuli mbwabede bwini." (1 Johani 3:2)\n9Ino kuli mpindu nzi mubulowa bwangu, Eelyo kuti ime ndagama mumulindi [mucuumbwe]? Hena bulongo buyookutembaula webo? Hena buyakoompolola kasimpe kako?\nBikkila maanu aawa: Aawa Mwiimbi alimwi ulazumina kuti kunyina pe kulimvwa bulanga mulufu. Aciindi cakufwa, muuya wesu ulapiluka kuli Yahuwah alimwi mibili yesu ijokela kubulongo. Basyomeka bokwa Yahuwah bacinikoona (kabatalimvwide bulanga) kusikila aKuboola Kwabili kwa Yahushua. Basofweede abateempwi abalo bacinikoona (kabatalimvwide bulanga) kusikila bakabusyigwe akunjila mulufu lwabili ( the "second death" ) caakwiinda cuulu camyaka (the millennium.)\n15Elohimu uyoonununa muuya wangu kuzwa kunguzu zyacuumbwe, Nkaambo Walo uyoonditambula ime.\n20Webo, ookanditondezya mapenzi mapati manjaanji, Uyoondibukulusya alimwi ime, alimwi akundileta kuzwa kunsaa nyika.\n10Hena Webo ulabacitila maleele bafwide?\nHena bafwide inga baimikila akukutembaula Webo na?\n11Hena luyando Lwako lwaluzyalo inga loompololwa mucuumbwe na?\nNanka bululami Bwako mubusena bwakudilimuna?\n12Hena Maleele Aako inga azyibwa mumudima?\nNanka bululami Bwako munyika yakulubaluba?\n29Webo nosisa busyu Bwako mpoonya balo banjila mumapenzi;\nWebo ulatola muuya wabo, mpoonya balo balafwa akujokela kubulongo.\n30Webo notumina Muuya Wako, mpoonya balo balalengwa;\nAlimwi ulayakulula bupya nyika yoonse.\n3Utabikki lusyomo lwako mubana babami, nanka mumwanaa muntu,oomo mutakwe lugwasyo.\n4Muuya wakwe ulayaamuka, alimwi ulapiluka kubulongo; mubuzuba mbweenya oobo mizeezo yakwe yoonse ilaloba.\n(Kweezyekanya a: Matalikilo 2:7… Mukambausi. 12:7… Joobo 27:3…)\n17Bafwide tabatembauli Yahuwah, Nokuba uli woonse uunjila ansi muluumuno.\n12Mbombubo muntu mbwaona alimwi taimikili.\nKusikila majulu atakabi kabili,Tabakabuki pe\nNokuba kubusyigwa kuzwa mukoona kwabo pe.\nBikkila maannu aawa: Majulu ayooyaamuka aciindi cakuboola kwa Yahushua mubuzuba bwalubeta." (Langa 2 Petulo 3:7.) Ndendilyo eelyo Basyomeka bokwa Yahuwah nobayoobusyigwa kuzwa kubafu (kubusyigwa kuzwa kukoona kwalufu).\n17Hena muntu uukonzya kufwa inga wabaa bululami kwiinda Eloah na? ...\nBikkila maanu aawa: Muntu ulakonzya kufwa. Yahuwah alikke, nguutakonzyi kufwa. "[Yahuwah]…walo alikke nguutakonzyi kufwa, kakkede mumumuni uutasikwi munsimunsi, ooyo uutanabwenwe amuntu alimwi uutakonzyi kubonwaa muntu, kuli nguwe kuleelede bulemu anguzu ziteeli. Akube boobo." (1 Timoteo 6:15-16)\n4Amulange, yoonse miiya Njiyangu;\nMuuya wa wisi antoomwe a muuya wamwana musankwa Nguwangu; Muuya uucita cibi nguuyoofwa.\nBikkila maanu aawa: Kubeja kutaanzi kwa Saatani nkwaakacenga mukowa wabantu kwakali kwakuti “Webo tokafwi ncobeni.” – Matalikilo. 3:4.\n2Alimwi bunji bwabaabo boona mubulongo bwaanyika bayoobuka,\nBamwi kubukila kubuumi butamani, Bamwi kubukila buumi bwansoni a kusingwa kuteeli.\n13“Pele webo, koya munzila yako njogama kusikila kumamanino; nkaambo webo uyoolyookezya, alimwi uyoolyookezya akubukila kukona kwako kumamanino aamazuba.”\nBikkila maanu aawa: Daniele wakaambilwa kuti walo “uyoobukila” kukona kwakwe “kumamanino aamazuba.” Taakaambilwa kuti uyootambula kukona eelyo aakufwa pe.\nBasyomeka bokwa Yahuwah bayootambula “kukona” aciindi ca Kuboola Kwabili kwa Yahushua: “Walelekwa Elohimu Wisi wa Simalelo wesu Yahushua Uunanikidwe, ooyo kweendelanya aluzyalo lwakwe lunji wakatuzyalulula kuti tunjile mubulangizi bwakupona alimwi kwiinda mukubuka kuzwa kubafu kokwa Yahushua Uunanikidwe, kuti tukabukile kukona kutakwe kampenda , kutasofweede, alimwi kutayabaili, ooko kuyobwedwa nduwe kujulu, Kubambililwa a nguzu zyokwa Yahuwah kwiinda mulusyomo bwa lufutuko oolo luyoocitika ciindi cicaalizya...aakulibonya Yahushua Uunanikidwe(1 Petulo 1:3-5, 7)\n19Bafu benu bayoopona alimwi; Antoomwe amubili wangu uufwide bayoobuka.\nKosinsimuka akwiimba, webo ookkede mubulongo…Alimwi nyika iyoobulula bafwide bali mumamvwu.\nBikkila maanu aawa: Bulangizi bwa Izaya mushinshimi bwakali mukubuka kuzwa kubafu kwabaluleme kumamanino aamazuba.\n18Nkaambo Shilo [cuumbwe] tacikonzyi kukulumba Webo pe, Lufu alwalo talukonzyi kukutembaula Webo pe.\nBoonse banjila mumulindi [mucuumbwe] tabakonzyi kulangila kasimpe Kako.\n19 Muntu muzumi uucipona, walo ulakonzya kukulumbaizya Webo, Mbuli mbwecita Ime buno buzuba;\nWisi weelede kuzyibya kasimpe Kako kubana bakwe.\nBikkila maanu aawa: Mushinshimi Izaya, Mbweenya mbuli Mwami Solomoni, aMwami Davida, abamwi boonse balembi ba Bbaibbele bakayoyelwa Moza, bakali kwiinduluka lyoonse kuzumina kuti kunyina pe kulimvwa bulanga mulufu. Balikke bazumi bacipona mbabakonzya kutembaula .Eelyo muntu nafwa...“muuya wakwe ulayaamuka, mpoonya walo ulapiluka kubulongo; Mubuzuba bwini oobo mbwafwa mizeezo yakwe ilaloba." (Intembauzyo 146:4)\n13Kunyina pe wakaimpuka kuya kujulu pele buyo Ooyo wakazyila kujulu, nkokuti Mwanaa muntu...\n25Ndamusyomezya masimpe, Ime ndaamwaambila kuti, lilazya woola, alimwi lyasika kale, eelyo bafwide nobayoomvwa jwi lya Mwaana Yahuwah; alimwi boonse aabo bayoolimvwa bayoopona. 26Nkaambo mbuli Taata mbwalaa buumi muli Lwakwe mwini,Walo wakapa Mwana awalo kuti abaa buumi mulilwakwe Mwini, 27alimwi wakamupa nguzu zyakubeteka azyalo, nkaambo Walo Mwanaa Muntu.28Mutanyandwi kumakani aaya; nkaambo woola lilazya oomo boonse aabo bali muzyuumbwe nobayoolimvwa jwi Lyakwe 29aakuyumuka kuzwa muzyuumbwe—aabo bakacita zyibotu, kubukila kubuumi, alimwi aabo bakacita zisofweede, kubukila kusinganyigwa.\nBikkila maanu aawa: Aawa majwi ookwa Yahushua alainda kusalazya. Bulangizi bwabasyomeka buli “mukubuka kuzwa kubafu kubukila kubuumi” kumamanino aamazuba. Eeci cibalo nicatali kunga caba camaanu kuti basyomeka bokwa Yahuwah nibali kale Kujulu kakutaninga sika Kuboola Kwakwe Kwabili.\n11Eezyi zyintu Wakazyaamba, mpoonya Walo wakabaambila kuti, “Mulongwe wesu Lazalosi uloona, pele Ime ndaunka kuti ndikamubusye.” 12Mpoonya basikwiiya bakati, Simalelo wesu, kuti kaona inga ulaba kabotu.” 13Nokuba boobo, Yahushua wakali kwaamba lufu lwakwe, pele balo bakali kuti Wakali kwaamba kuti uloona akulyookezya.\n24Maata wakati kuli Nguwe, “Ime ndilizyi kuti uyoobuka alimwi akubuka kuzwa kubafu mubuzuba bucaalizi.”\nBikkila maanu aawa: Maata wakalizyi kabotu kuti bulangizi bwesu buli “mukubuka kuzwa kubafu mubuzuba bucaalizi." Cilisalede kapati kuti taakali kusyoma naaba asyoonto pe kuti Lazalosi wakaya Kujulu naakafwa.\n1 Myoyo yenu itapengi: inywe amusyome muli Elohimu, kamundisyoma ambeyo. 2Muŋanda ya Taata kuli makkalilo manjaanji: kuti nikwatali boobo , Ime nindamwaambila. 3Alimwi kuti Ime ndaunka akuyoomubambila busena, Ime njooboola alimwi, akuzyoomutambula inywe kuli ndime lwangu; kutegwa ooko nkwebede Ime, anywebo kamunooli nkukwenya ooko.\nBikkila maanu aawa: Yahushua wuumbuluzya basikwiiya bakwe aawa acisyomyo ca Kuzyokela Kwakwe.Walo ubaambila kuti Uyoopilukila kuzyoobweza mbabo, kutegwa ooko nkwabede, abalo bakabe nkuko. Aawa ncintu ceelede kumvwisyigwa kuti Yahushua taumbulizyi basikwiiya mukwaamba kuti banooli aaNguwe mpeenya buyo baakufwa.\n29“Nobalombwana anobasazima, amundileke ime ndikanane cakwaanguluka makanaa Taata Davida, mbwafwide alimwi ulizikkidwe, alimwi cuumbwe cakwe cilaakati kesu kusikila buzuba buno.34“Nkaambo Davida taakatanta kuya kumajulu pe…\n1 Bakolinto 15:6\n6Kuzwa waawo Walo wakabonwa abanjaanji bainda myaanda yosanwe aciindi comwe, bamwi banjaanji nkobacili kusikila ino, pele bamwi bakoona kale[bakafwa] .\n1 Bakolinto 15:20, 23\n20Pele lino Kristu wakabuka kuzwa kubafu alimwi wakaba micelo mitaanzi yabaabo bakoona.23Pele umwi awumwi aciindi cakwe cimweelede: Kristu ngo micelo mitaanzi, mpoonya kutobela aabo bokwa Kristu akuboola Kwakwe.\nBikkila maanu aawa: Alimwi, bulangizi bwesu buli mukubuka kwabaluleme aKuboola kwa Yahushua Kwabili.\n1 Batesalonika 4:13-18\n13 Kunze lyaboobo bakwesu, tatuyandi kuti mube bantu batazyi makani aajatikizya baabo boona mulufu; kutegwa mutabi abuumba mbuli bamwi boonse batajisi bulangizi. 14Ikuti katusyoma kuti Yahushua wakafwa alimwi wakabuka, abalo aabo boona mulufu kwiinda muli Yahushua, Yahuwah uyoobabusya kutegwa bakabe anguwe.15Nkaambo kweelanya ajwi lyokwa Yahuwah tumwaambila kuti, aabo basyaalizi akati kesu ibanoopona kuciindi cakubako kwa Mwami kunyina pe nobayoosaangunina baabo iboona mulufwu; 16 nkaambo Mwami lwakwe uyooseluka kuzwa kujulu akwaambilizya ajwi lyanguzu, ijwi lyasilutwe wabangelo alimwi amweembo wa Yahuwah, eelyo aabo bafwide bakamantene a Kristu bayoosaanguna kubuka. 17 Kuzwa waawo swebo tobasyaalizi notunoopona, antoomwe ambabo, tuyookwempelwa mumakumbi kuyoocingana a Mwami mujulu; aboobo tuyookkalaa Mwami lyoonse.18 Aboobo amuzumanane kuumbulizyanya amajwi aaya.\nWebo kweezyekanya: Johani 5:25-29.\nBikkila maanu aawa:Malailile ookwa Paulu aayo aakayoyelwa Moza kuli ndiswe aakuti katuumbulizyana eelyo notwasweekelwa muyandwa, taali kwaamba kuti muyandwa uufwide waunka Kujulu cino ciindi pe. Pele, Paulu ulailila ndiswe kuti katuumbulizyana acisyomyo cilelekedwe eeci cakubuka kwa basaante aKuboola Kwabili kwa Yahushua. Ncintu cilaantenda kubona bantu mbobauntuluzyila malailile aaya...akwiindilizya kwaamba lucengo lwa Sinkondoma lwakuti...'tiibakafwa ncobeni.' (Matalikilo 3:4) Bali Kujulu cino ciindi.\n[Yahuwah]…16alikke nguutakonzyi kufwa, kakkede mumumuni uutaswenwi afwaafwi, uutanabwenwe amuntu alimwi uutakonzyi kubonwa amuntu, kuli Nguwe akube bulemu anguzu ziteeli. Akube boobo.\nBikkila maanu aawa: Yahuwah, alikke nguutakonzyi kufwa. Muntu ulakonzya kufwa. "Hena muntu uukonzya kufwa inga wainda Eloah kubaa bululami na?" (Job 4:17)\n8 Kumaninizya, kuli mushini wabululami uuyobwedwe ndime, ooyo Simalelo, Mubetesi wabululami, ngwayoondipa mebo mubuzuba oobo, pele kutali ndime endikke buyo pele abaabo boonse bayandisya kulibonya Kwakwe.\nBikkila maanu aawa: Paulu taakali kusyoma buyo kuti uyootambula bulumbu bwakwe mpeenya aakumanizya buyo kufwa pe. Pele, wakali kulangila kuyoobusyigwa eelyo Yahushua aakulibonya mubuzuba bucaalizi.\n5Pele bamwi boonse bakafwide [basofweede] tiibakapona alimwi kusikila cuulu camyaka nicakainda. Ooku nkokubuka kuzwa kubafu kutaanzi..\n12Alimwi, amulange, Ime ndaboola cakufwambaana; alimwi bulumbu bwangu bulaa Ndime, bwakupa umwi aumwi kutobelanya amulimo wakwe mbuunoobede.\nBikkila maanu aawa: Yahushua uyooletelezya bulumbu Anguwe eelyo Walo nayoozyokela. Muntu kunyina pe natambula bulumbu (buumi butamani) mpoonya buyo mbwaamanina kufwa.\nKunyina pe kulimvwa bulanga kalwiindide lufu. Boonse Baluleme a Basofweede baya “koona” kusikila bakaitwe kuzwa muzyuumbwe zyabo, baluleme aciindi ca “kubuka kuzwa kubafu kutaanzi” ("1st Resurrection,") alimwi basofweede aciindi cakubuka kuzwa kubafu cabili." (Kutegwa uzyibe zinjaanji, kolanga cilembedwe ca ("The Two Resurrections.")\n“Sinkondoma ucaalizya ooyo uyoonyonyoonwa ndufu.” -1 Bakolinto 15:26\nKutamvwisya kabotu ooko kujanika ziindi zinjaanji:\nBanjaanji batondeka kulibonya kwa Mozesi a Elija amulundu wa Kusandulwa muli Mateyo 17:3 (Matthew 17:3) kuti mbobumboni bwakuti basaante batolwa Kujulu mpeenya mbobamanina kufwa. Tweelede kwiibaluka, nokuba boobo kuti, kunyina pe Elija naakafwa .Walo wakatolwa Kujulu cigamaninina mu 2 Bami 2 (2 Kings 2). Mozesi, nokuba kuti wakafwa mu Ciibalusyo 34:7 (Deut. 34:7), pele wakabusyigwa, nkaambo kwakaba kuzwangana a Saatani, kuzwanganina “mubili” wakwe muli Juda 1:9 (Jude:1:9).


Ino painiya wa Bakamboni Bakwe Yehova Ngaani?\nBatooshimikila kuŋanda aŋanda\nCiiyo ca Baibo\nLiswi lyakwaamba ayi “painiya” liinji lilaamba baabo bayandoola misena ipya akucalula nshila yakwaamba ayi bamwi bakonkele. Yesu wakalinga mbuli painiya, wakatumwa pacishi kusa mukusebensa ncito ipa buumi alimwi akucalula nshila yalupulusho. (Mateyo 20:28) Munshiku shino, bashikwiiya bakwe balakonkela cakubonenaako cakwe Yesu kwiinda mukusebensa ciindi cilaamfu kucafwa bamwi kuba bashikwiiya. (Mateyo 28:19, 20) Bamwi balacita ncito njotwiita ayi incito ya bupainiya.\nPainiya ngumuntu ushimikila ciindi coonse. Boonse Bakamboni bakwe Yehova balashimikila makani abotu. Ono sombi, kuli bamwi boobya shintu mubuumi kwaamba ayi banosebensa mbuli bapainiya baciindi coonse, balasebensa mawoola ali 70 mweenshi uli woonse. Kwaamba ayi bacite boobu, balaceesha ncito shakumubili. Bamwi balasalwa kwaamba ayi basebense mbuli bapainiya balibetele kumisena kutoyandika beshikushimikila sha Bwaami baanji. Balasebensa mawoola ashika ku 130 na kwiindaawo, mweenshi uli woonse. Bapainiya tababikili maano kukulangoola shintu shiinji shakumubili mubuumi bwabo, balashoma ayi Yehova ulaakubacafwa kucana nshebasuniki mubuumi. (Mateyo 6:31-33; 1 Timoti 6:6-8) Abo batacikoonshi kusebensa ncito ya ciindi coonse, inga basebensa bupainiya bwakucafwilisha bwa mawoola ali 30 na 50 pamweenshi.\nKuba alusuno pali Lesa abantu ncocilengesha muntu kutalika ncito yabupainiya. Bweenka mbuli Yesu, aswebo tulabona bantu baanji muciindi cino basuni kushiba pali Lesa akuyanda kwakwe. (Maako 6:34) Sombi tulicite lushibo lweenga lwabacafwa pacecino ciindi, akuba abulindilishi bwakunembo. Kuba alusuno kubantu nkokulengesha bapainiya kusebensesha ciindi ankusu shabo muncito yakushimikila makani abotu. (Mateyo 22:39; 1 Tesalonika 2:8) Kwiisha bamwi makani abotu kulacafwa bapainiya kuba alushomo abushicibusa buyumu aLesa alimwi alusangalalo lwancinencine.—Milimo ya Batumwi 20:35.\nIno nciinshi ciyuminisha bamwi kucita bupainiya bwaciindi coonse?


Mbomukonzya Kuzunda Masunko | Lugwasyo Kumukwasyi\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Vietnamese Xhosa Zulu\n“Ziindi zimwi basimbi inga bandilomba namba yangu yafooni alimwi bayanda kuti ndibasyabe. Ndilabakakila akubasiya. Pele mumoyo inga ndilalyaambauzya kuti, ‘Ino nicaba buti nindamupa namba yangu?’ Kwaamba masimpe, basimbi bamwi akati kabaaba mbabotu ciwa. Akaambo kaceeci, ncuuba-uba kubazumina.”—Carlos, * uujisi myaka yakuzyalwa iili 16.\nSena andinywe, mbuli Carlos kuli masunko ngomulwana? Ikuti cili boobo, mulakonzya kuzunda.\nIkuti mwalilekela kuti musunkwe, mulanjila mumapenzi\nMuntu uuli woonse ulakonzya kusunkwa—kubikkilizya abapati. Masunko alakonzya kuboola munzila ziindene-indene. Mwaapostolo Paulo tanaakali mwana naakalemba majwi aakuti: “Mumoyo wangu ndilabotelwa kapati amulawo wa Leza, pele mumubili wangu ndibona mulawo uumbi uulwana mulawo uuli mumizeezo yangu, alimwi uundipa kuba mwaange wamulawo wacibi.” (Baloma 7:22, 23) Nokuba kuti wakali mumusunko, Paulo wakaliyumya, andinywe mulakonzya kucita mbubwenya. Aboobo nkaambo nzi ncomunga mwayanda kuba muzike wazisusi zyanu? (1 Bakolinto 9:27) Ikwiiya kuzunda masunko nomucili bana cilamugwasya kutalibilika lino alimwi ciyoomugwasya kumbele mwaakukomena.\nMakani aamwaigwa alaletela masunko. Bbaibbele lyaamba kuti “zisusi zyabukubusi,” zilaanguzu. (2 Timoteyo 2:22) Pele mavidiyo, TV, nyimbo, alimwi amabbuku asambalwa kubakubusi kanji-kanji apa kuti zisusi eezyo zikomene nkaambo aapa mizeezo yakuti kuzundwa amasunko kulazumizyigwa. Mucikozyanyo, kuti bantu bobilo muvidiyo ‘bayandana,’ kulalangilwa kuti aciindi cimwi muvidiyo njiyona eeyo baloonana. Nokuba boobo, Bbaibbele lyaamba kuti bamaalumi abamakaintu beni-beni balijisi nguzu ‘zyakuzumanana kulilesya kuzisusi zyanyama.’ (1 Petulo 2:11) Eeci caamba kuti mulakonzya kusala kuzunda masunko. Pele mbuti mbomukonzya kucita oobo?\nAmuzyibe kulezya kwanu. Nketani ilakonzya kwaambwa kuti ninjumu lilikke kuti manungo aanjiyo kaali mayumu. Mbubwenya buyo, makanze aanu aakucita ciluzi alakonzya kunyongana ikuti kuli mpomutaciti kabotu. Ino muumbazu nzi momuyandika kubikkila maano?—Njiisyo yamu Bbaibbele: Jakobo 1:14.\nAmulangile masunko. Amuyeeye bukkale momukonzya kusunkwa. Amweezyeezye mbomukonzya kulizunda sunko eelyo ikuti lyaboola.—Njiisyo yamu Bbaibbele: Tusimpi 22:3.\nAmuyume muzintu nzyomusyoma. Bbaibbele lyaamba kuti ciindi Josefa naakasunkwa kucita bwaamu, wakaamba kuti: “Nkacite buti bubi bupati buli boobu akubisizya Leza?” (Matalikilo 39:9) Majwi aakuti “nkacite buti” atondezya kuti Josefa wakali muyumu muzintu nzyaakali kusyoma kujatikizya ciluzi acitaluzi. Sena andinywe muli bayumu?\nAmujane balongwe bagwasya. Mulakonzya kuzunda masunko manji mubuumi bwanu kwiinda mukusala balongwe basyoma zintu nzyomusyoma mumakani aakulilemeka. Bbaibbele lyaamba kuti: “Uuenda abasongo ulasongwaala.”—Tusimpi 13:20.\nMutanoojaniki mubukkale bukonzya kupa kuti cimukatazye kuzunda masunko. Mucikozyanyo:\nMutanoojaniki kamuli buyo nyobilo amuntu ngomwiindene zizo.\nMutanoobelesyi Intaneti aciindi alimwi akubusena nkomukonzya kusunkwa kweebelela zintu ziletela muzeezo wakoonana.\nAmubatantamuke bantu baambaula akucita zintu munzila iitondezya kuti kucita cibi cili kabotu.\nIno mulawo nzi ngomukonzya kulibikkila uukonzya kumugwasya kutajanika mumusunko?—Njiisyo yamu Bbaibbele: 2 Timoteyo 2:22.\nAmupailile lugwasyo. Jesu wakaambila basikwiiya bakwe kuti: ‘Amuzumanane kupaila kutegwa mutanjili mumusunko.’ (Matayo 26:41) Masimpe ngakuti, Jehova Leza uyanda kuti mwaazunde masunko, alimwi ulakonzya kumugwasya kucita oobo. Bbaibbele lyaamba kuti: “Takamulekeli kuti musunkwe kwiinda nguzu zyanu pe, pele mwanoosunkwa uyoomupa anzila yamatijilo kutegwa mukonzye kuliyumya musunko eelyo.”—1 Bakolinto 10:13.\n^ par. 4 Izina lyacincwa.\n“Umwi aumwi ulasunkwa kwiinda mukoongelezyegwa akucegwa azisusi zyakwe mwini.”—Jakobo 1:14.\n“Muntu uucenjede, abona mapenzi, ulayuba.”—Tusimpi 22:3.\n“Kozitija zisusi zyabukubusi.”—2 Timoteyo 2:22.\n“Ciindi nondalijana musunko, ndalikaka sunko eelyo mpoonya-mpoonya. Cilandigwasya kapati kutayeeya amajwi mbuli aakuti ‘ino mbuti kuti’ naa ‘muzeezo wakuti ambweni inga tiicabija kapati.’ Kuyeeya kapati azintu zikonzya kucitika ncecikonzya kumunjizya mupenzi.”\n“Mutalinjizyi mubukkale bukonzya kumupa kusunkwa. Amube abalongwe bakonzya kumukulwaizya kucita zintu zili kabotu. Kuzunda masunko kulamugwasya kulibambila kuyoolwana buyumuyumu mbomukonzya kujana kumbele.”\nNtaamu zyotatwe zikonzya kumugwasya kuzunda masunko.\nZilengwa—Amuzitantamuke Zintu Zikonzya Kumupa Kwaalilwa


Kulonga 7 IBBAIB63 - Lino Jehova wakaambila Musa kuti, - Bible Search\nKulonga 6 Kulonga 8\nMusa a-Aroni mbubakacita zitondezyo kubusyu bwa-Farao\n1-Lino Jehova wakaambila Musa kuti, Bona! Ndakubika ube mbuli Leza kuli-Farao, alakwe munyoko Aroni uyooba musinsimi wako. 2Uleelede kwaamba zyoonse nzendakwaambila. Munyoko Aroni ulaambila Farao kuti aleke bana ba-Israyeli, bazwe mucisi cakwe. 3-Pele njooyumya moyo wa-Farao, aboobo njoovuzya zitondezyo zyangu amalele aangu munyika ya-Egepita. 4-Farao uyookaka kumumvwa, aboobo njoobika ijanza lyangu ku-Egepita, nkabela njoopozya impi zyangu abantu bangu bana ba-Israyeli kuzwa kunyika ya-Egepita ambeta impati. 5-Lino baEgepita bayooziba kuti ndime Jehova nenjootandabika ijanza lyangu ku-Egepita akupozya bana ba-Israyeli kuzwa akati kabo. 6Mpawo ba-Musa a-Aroni bakacita obo. Bakacita mbubonya mbuli Jehova mbwaakabalailila. 7-Musa kajisi myaka iili makumi aali musanu aatatu, alakwe Aroni kajisi myaka iili makumi aali musanu aatatu aitatu kuciindi eco nebakaambila Farao.\n8Lino Jehova wakaambila ba-Musa a-Aroni kuti, 9-Farao aamwaambila kuti, Amupe citondezyo, uleelede kwaambila Aroni kuti, Bweza musako wako, uuwaale kumeso aa-Farao, elyo uyooba inzoka. 10-Mpawo ba-Musa a-Aroni bakainka kuli-Farao, bacita mbubonya mbuli Jehova mbwaakalailila. Aroni wakawaala musako wakwe kumeso aa-Farao akumeso aabalanda bakwe, nkabela wakaba inzoka. 11-Elyo Farao wakaita basongo abamucapi, nkabela abo basimabibo ba-Egepita abalo bakacita mbubonya kumabibo aabo. 12Bakawaala umwi aumwi musako wakwe ansi, elyo yakaba inzoka. Pele musako wa-Aroni wakamena misako yabo yoonse. 13-Lino moyo wa-Farao wakayuma, mbubonya mbuli Jehova mbwaakaamba,\nMaanzi mbwaakasanduka kuba bulowa\n14-Lino Jehova wakaambila Musa kuti, Moyo wa-Farao wayuma. Ulakaka kuleka bantu. 15-Koya kuli-Farao cifumo aakuya kumaanzi, ukamulindilile kunkomwe yalwizi. Amujanza lyako tola oyo musako iwakasanduka kuba inzoka. 16-Lino uleelede kumwaambila kuti, Jehova Leza waba-Hebrayo watutuma kulinduwe, wati, Leka bantu bangu, baye, bandimanine milimo munkanda, Pele tona kumvwa alino. 17-Mbuboobo mbwaamba Jehova. Mbuboobu mbokonzya kuziba kuti ndime Jehova. Bona! Musako oyu uuli mujanza lyangu ndauumya maanzi aali mulwizi, asanduke kuba bulowa. 18-Azyalo inswi zyoonse zyamulwizi zilafwa, alwizi lulanunka, nkabela ba-Egepita balasesemwa kunywa maanzi aamulwizi. 19-Lino Jehova wakaambila Musa kuti, Ambila Aroni kuti, Bweza musako wako, uvungulule ijanza lyako kumaanzi aa-Egepita, kumilonga yabo akulwizi lwabo akumaziba aabo akumikalo yabo yoonse, kuti maanzi abe bulowa. Munyika yoonse ya-Egepita muyooba bulowa muzinywido zyoonse, niziba zinywido zyazisamu niziba zinywido zyamabwe.\n20-Lino ba-Musa a-Aroni bakacita mbubonya mbuli Jehova mbwaakalailila, Wakabweza musako, wauma maanzi aamulwizi, mumeso aa-Farao amumeso aabalanda bakwe, nkabela maanzi oonse aamulwizi akasanduka kuba bulowa. 21Azyalo inswi zyamulwizi zyakafwa, alimwi lwizi lwakanunka. Ba-Egepita bakakacilwa kunywa maanzi aamulwizi. Mucisi coonse buyo ca-Egepita mwakali bulowa. 22Pele basimabibo ba-Egepita abalo bakacita mbubonya abo amabibo aabo, aboobo moyo wa-Farao wakayuma, nkabela wakakaka kubaswiilila, mbubonya mbuli Jehova mbwaakaamba. 23-Elyo Farao wakafutamuka, wanjila muŋanda yakwe, katabiki moyo wakwe kumakani aya. 24Nkabela ba-Egepita boonse bakali kusya mikalo yakunywa maanzi kumbali alwizi, nkaambo bakakacilwa kunywa maanzi aamulwizi. 25Elyo kwakamana mazuba aali musanu aabili, Jehova naakamana kusofwaazya lwizi.


Amubalemeke Bapati Ibali Akati Kanu | Yakwiiya\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Lemeka bapati.”—LEV. 19:32.\nIno Jehova ubabona buti aabo bacembeede ibasyomeka?\nMikuli nzi njobajisi bana bapati kujatikizya bazyali babo bacembeede?\nMbuti mbungano mbozikonzya kubalemeka aabo bacembeede ibali akati kabo?\n1. Ino bantu bali mubukkale nzi bukatazya?\nJEHOVA kunyina naakali kuyanda kuti bantu kabapenga abucembele pe. Makanze aakwe akali aakuti baalumi abamakaintu kabakkomene abuumi bubotu mu Paradaiso. Pele lino “zilenge zyoonse zilatongela lyoonse akuba amacise.” (Lom. 8:22) Ino muyeeya kuti Leza ulimvwa buti nabona bantu kabapenga akaambo kacibi? Kuyungizya waawo, ciindi bacembeede nobayandika kulanganizyigwa kabotu, banji balasulaikwa.—Int. 39:5; 2 Ti. 3:3.\n2. Nkaambo nzi Banakristo ncobababikkila maano bacembeede?\n2 Bantu ba Jehova balikkomene kuba abacembeede mumbungano. Tulagwasyigwa abusongo bwabo alimwi tulakulwaizyigwa azikozyanyo zyabo zyalusyomo. Bunji bwandiswe, kuli mbotuswaangene abayandwa besu aaba bacembeede. Nokuba boobo, kufwumbwa naa kuli mbotuswaangene naa pe, tulababikkila maano bakwesu abacizyi bacembeede akuzyiba mbozibeendela zintu. (Gal. 6:10; 1 Pe. 1:22) Aboobo, toonse tulagwasyigwa kulanga-langa mbwababona Leza bacembeede. Alimwi, tulalanga-langa mukuli ngobajisi banamukwasyi ambungano caboola kukulanganya bayandwa besu bacembeede.\n3, 4. (a) Nkulomba nzi ikuyandika kapati nkwaakaamba mulembi wa Intembauzyo 71 kuli Jehova? (b) Ncinzi ncobakonzya kumulomba Leza ibacembeede?\n3 Mulembi wa Intembauzyo 71:9, wakasololelwa amuuya uusalala kulemba kuti: “Utandisowi kuciindi cakucembaala; utandilekelezyi na inguzu zyangu zyamana.” Intembauzyo eeyi ilibonya kuti njiyeeyo iizumanana kuzwa mu Intembauzyo 70, yalo iijisi katwe kamakani kakuti: “Intembauzyo ya-Davida.” Aboobo, kulibonya kuti mu Intembauzyo 71:9, ngu Davida iwakali kulomba. Davida wakabelekela Leza kuzwa ciindi naakali mukubusi kusikila mane naakacembaala, alimwi Jehova wakamubelesya kucita milimo minji iisiyene-siyene. (1 Sam. 17:33-37, 50; 1 Bam. 2:1-3, 10) Nokuba boobo, Davida wakalimvwa kuti wakali kuyandika kunakulanganizyigwa a Jehova.—Amubale Intembauzyo 71:17, 18.\n4 Bantu banji mazuba aano bali mbuli Davida. Nokuba kuti bacembaala alimwi “mazuba aamapenzi” abasikila, bazumanana kutembaula Leza kweelana anguzu nzyobajisi. (Muk. 12:1-7) Bunji bwabo tabacikonzyi kucita zintu zyoonse nzyobakali kucita kaindi, kubikkilizya amulimo wakukambauka. Nokuba boobo, abalo balakonzya kumulomba Jehova kutegwa azumanane kubakkomanina akubalanganya. Ibacembeede aaba ibasyomeka balakonzya kuba masimpe kuti Leza uyakuyiingula mipailo yabo. Cili boobo akaambo kakuti mipailo iili boobo itondezya kulibilika kwini-kwini mbuli nkwaakajisi Davida iwakasololelwa amuuya kwaamba majwi aali boobo.\n5. Ino Jehova ubabona buti bacembeede basyomeka?\n5 Magwalo alacisalazya kuti Jehova ulababikkila kapati maano aabo ibacembeede ibasyomeka alimwi alatondezya kuti Leza uyanda kuti babelesi bakwe kababalemeka bantu bali boobo. (Int. 22:24-26; Tus. 16:31; 20:29) Lugwalo lwa Levitiko 19:32 lwaamba kuti: “Buka kunembo lyabasimvwi akulemeka bapati. Amuyoowe Leza wanu. Ndime Jehova.” Inzya, kulemeka bapati mumbungano wakali mukuli uuyandika kapati ciindi majwi aayo naakalembwa, alimwi buya asunu mbocibede oobo. Mbuti caboola kumakani aajatikizya kubalanganya? Nguni uupedwe mukuli ooyo?\n6. Ncikozyanyo nzi Jesu ncaakapa cakulanganya bazyali?\n6 Ijwi lya Leza litwaambila kuti: “Lemeka bauso abanyoko.” (Kul. 20:12; Ef. 6:2) Jesu wakatondezya mbouyandika mulawo ooyu ciindi naakasinganya ba Farisi abalembi ibatakali kuyanda kulanganya bazyali babo. (Mk. 7:5, 10-13) Jesu mwini kumugama wakapa cikozyanyo cibotu. Mucikozyanyo, ciindi naakali acisamu cakupenzyezya kalaafwaafwi kufwa, Jesu wakapa Johane sikwiiya wakwe mukuli wakulanganya banyina, andiza aciindi eeco bakali bamukamufwu.—Joh. 19:26, 27.\n7. (a) Ninjiisyo nzi mwaapostolo Paulo njakaamba iijatikizya kulanganya bazyali? (b) Ino majwi aa Paulo akaambwa mubukkale buli buti?\n7 Mwaapostolo Paulo wakasololelwa amuuya uusalala kulembela basyominyina kuti beelede kulanganya mikwasyi yabo. (Amubale 1 Timoteyo 5:4, 8, 16.) Amubone bukkale mbwaakaamba Paulo naakalembela Timoteo. Paulo wakapandulula muntu uukonzya kweelela kupegwa lugwasyo lwamali ambungano ayooyo uutakonzyi. Wakasalazya kwaamba kuti bana basyomi, bazyukulu, abamukowa wayooyo ucembeede mbabeelede kuba kumbele mukumulanganya. Kwiinda mukucita boobo, mbungano tiiyakali kukonzya kuba amukuli wakujanina muntu ooyo ziyandika mubuumi. Mbubwenya buyo amazuba aano, nzila imwi Banakristo mbobatondezya muuya ‘wakubelekela Leza cakulyaaba’ nkwiinda mukujanina banamukwasyi zintu ziyandika.\n8. Mbwaanga Bbaibbele talyaambi cacigaminina lugwasyo lweelede kupegwa kubazyali bacembeede, nkaambo nzi eeci ncocili cabusongo?\n8 Mubufwaafwi, bana bapati Banakristo mbabajisi mukuli wakujanina bazyali babo zintu zyakumubili nzyobayandika. Paulo aawa wakali kwaamba ‘banamukwasyi ibasyomi,’ nokuba boobo bazyali ibatali Bakamboni tabeelede kulekelezyegwa. Nzila nzyobabelesya bana kulanganya bazyali babo ziliindene-indene. Kunyina bukkale bukozyene. Nzyobayandika, bukkale, alimwi abuzumi ziliindene. Bamwi ibacembeede balijisi bana banji; mpoonya bamwi bajisi buyo mwana omwe. Bamwi inga basyoma lugwasyo kuzwa kumfwulumende, pele bamwi tabakonzyi kugwasyigwa amfwulumende. Nzintu nzyobayanda aabo ibayandika kulanganizyigwa ziliindene azyalo. Aboobo, tacili camaano alimwi taluli luyando kutongooka nzila yaumwi uusola kulanganya banamukwasyi ibacembeede. Kwiinda waawo, Jehova ulakonzya kukulongezya kusala kuli koonse ikuyeeme aa Magwalo akupa kuti zintu zyeende kabotu, oobu mbombubo mbwaali kucita kuzwa ciindi ca Musa.—My. 11:23.\n9-11. (a) Mbukkale nzi bukatazya mbobakonzya kusikilwa bamwi? (Amubone cifwanikiso icili kumatalikilo aacibalo.) (b) Nkaambo nzi bana bapati ncobateelede kufwambaana kuleka mulimo wabo waciindi coonse? Amupe cikozyanyo.\n9 Ikuti nkobakkala bazyali kakuli kulamfwu kuzwa nkobakkala bana, inga yaba penzi kubapa ziyandika bazyali ibacembeede. Kuciswa kapati cakutayeeyelwa, andiza akaambo kakuwa, kutyoka cifwuwa, naa penzi limwi buyo, inga kwapa kuti mubaswaye bazyali banu cakufwambaana. Kuzwa waawo, inga bayandika lugwasyo—andiza kwaciindi buyo cisyoonto naa kwaciindi cilamfwu. *\n10 Aabo ibali mumulimo waciindi coonse, ibabeleka milimo yakumuuya iibapa kuyakubelekela mumasena aali kulamfwu akumaanda, balakonzya kupenga kapati. Aabo ibabeleka mulimo waa Bbeteli, mulimo wabumisyinali, alimwi abalangizi beendeenda balauyanda kapati mulimo wabo, alimwi baubona kuti ncipego kuzwa kuli Jehova. Nokuba boobo, ikuti bazyali baciswa, inga bayeeya kuti, ‘Tweelede kuuleka mulimo wesu ooyu kutegwa tukalanganye bazyali besu.’ Pele inga caba cabusongo kwaalanga-langa makani kwiinda mukwaapailila akubona naa ncencico ncobayanda abalo bazyali. Kunyina weelede kufwambaana kusiya mikuli yakwe yamulimo, alimwi buya talili lyoonse kucita boobo nokunga kwayandika. Andiza penzi eelyo lyakuciswa inga kalili buyo lyakaindi kasyoonto, lyalo aabo ibali mumbungano mobabede bazyali ndyobakonzya kugwasyilizya kulanganya.—Tus. 21:5.\n11 Amubone cikozyanyo cabanabunyina ibakali kubelekela mumasena aali kulamfwu akumaanda. Muniini akati kabo wakali kubeleka mulimo wabumisyinali ku South America, umwi wakali kubelekela kumaofesi mapati, ku Brooklyn, New York. Bazyali babo ibacembeede bakali kuyandika lugwasyo. Bana basankwa aaba antoomwe abamakaintu babo bakabaswaya bazyali babo ibakali kukkala mucisi cimwi cili kujwe kutegwa babandike mbobakali kunga babagwasya. Mukuya kwaciindi, banabukwetene ibakali kubelekela ku South America bakasala kuti baleke mulimo wabo akupiluka kuŋanda. Kabatanacita oobo, bakatambula luwaile kuzwa kuli sicuuno wakabunga kabaalu iwakali mumbungano mobakabede bazyali babo. Baalu bakumbungano eeyo bakalibandikide mbobakali kunga bagwasya mubukkale oobo alimwi bakaambila bamisyinali aabo kuti bazumanane buyo amulimo wabo. Baalu bakali kulumba kumulimo ngobakali kucita banabukwetene aabo alimwi bakalikanzide kubagwasyilizya bazyali babo. Banamukwasyi boonse bakalumba akaambo kaluyando luli boobo.\n12. Ncinzi banamukwasyi Banakristo ncobeelede kubikkila maano nobasala mbobayanda kubalanganya bazyali babo?\n12 Kufwumbwa nzila njobakonzya kusala banamukwasyi Banakristo kutegwa balanganye bazyali babo bacembeede, boonse ibajatikizyidwe beelede kubikkila maano kubona kuti kusala kwabo takuleti masampu kuzina lya Leza. Tatweelede kuba mbuli basololi bazikombelo bamumazuba aa Jesu. (Mt. 15:3-6) Tuyanda kuti kusala kwesu kube kooko ikumulemeka Leza alimwi ambungano.—2 Ko. 6:3.\n13, 14. Nkaambo nzi ncotukonzya kwaamba kuti mbungano zilabikkila maano kulanganya bacembeede kweelana ancaamba Magwalo?\n13 Tabali boonse ibakonzya kugwasyilizya baabo ibali mumulimo waciindi coonse mbuli mbokwaambwa kale musyule. Nokuba boobo, kwiinda mukulanga zintu zyakacitika mumwaanda wamyaka wakusaanguna, tubona kuti mbungano zilabikkila maano mukulanganya nzyobayandika bakwesu abacizyi bacembeede bapa cikozyanyo cibotu. Bbaibbele lilaamba zyambungano yamu Jerusalemu kuti “kunyina wakabulide cintu.” Eeci tacaambi kuti boonse bakalivwubide. Kulibonya kuti bamwi bakali bacete, nokuba boobo “bakali kwaabanya bantu, umwi aumwi kweelana akubula kwakwe.” (Mil. 4:34, 35) Nokwakainda ciindi, kwakabbuka penzi limwi. Kwakazyibwa kuti ‘bamukabafwu bamwi tiibakali kupegwa zyakulya zyakali kwaabilwa abuzuba.’ Aboobo, baapostolo bakalailila kuti kusalwe baalumi beelela, balo ibakali kuyakubikka bubambe kutegwa bamukabafwu balanganizyigwe kabotu. (Mil. 6:1-5) Masimpe kuti bubambe oobu bwakali bwakaindi buyo kasyoonto kutegwa balanganye ziyandika zyabaabo ibakaba Banakristo ciindi ca Pentekoste 33 C.E. alimwi ibakazumanana kukkala mu Jerusalemu kwaciindi cili mbocibede kutegwa bayume kumuuya. Nokuba boobo, nzyobakacita baapostolo zitondezya kuti mbungano ilakonzya kubagwasya aabo bapengede.\n14 Mbuli mbotwabona, Paulo wakapa Timoteo malailile aatondezya bukkale mwalo Munakristo mukamufwu mwaakali kukonzya kweelela kutambula lugwasyo kuzwa kumbungano. (1 Ti. 5:3-16) Mulembi wa Bbaibbele Jakobo awalo wakatondezya kuti Banakristo balijisi mukuli wakulanganya bamucaala, bamukabafwu, abambi ikuti basikilwa mapenzi naa nobabulide. (Jak. 1:27; 2:15-17) Awalo mwaapostolo Johane wakaamba boobu: “Ikuti ooyo uujisi lubono lwamunyika eeyi wabona munyina uupengede nokuba boobo tayandi kumufwida luzyalo, ino luyando lwa Leza inga lwazumanana buti mulinguwe?” (1 Jo. 3:17) Ikuti Munakristo umwi aumwi ulipedwe mukuli uuli boobo kujatikizya bapengede, nkokuti ayalo mbungano ilijisi mukuli ooyo.\nMbuti mboikonzya kugwasya mbungano kuti kwacitika ntenda? (Amubone mincali 15 a 16)\n15. Twaambo nzi tukonzya kubikkilizyigwa nomugwasya bakwesu abacizyi bacembeede?\n15 Muzisi zimwi, mbunga zimwi zyamfwulumende zilapa mali, mapulogilamu aasumpula bukkale, alimwi zilabbadela bantu kutegwa kabagwasya bantu bacembeede mumaanda aabo. (Lom. 13:6) Muzisi zimwi kunyina bubambe buli boobo. Aboobo, lugwasyo ndobakonzya kupa banamukwasyi alimwi ambungano kubakwesu abacizyi bacembeede luliindene kweelana abukkale. Ikuti bana kabakkala kulamfwu ankobakkala bazyali babo, lugwasyo ndobakonzya kupa luyeeme aabukkale bwabo. Bana aabo inga bacita kabotu kubandika cakwaanguluka abaalu bamumbungano mobazulilwa bazyali babo kutegwa boonse bazyibe bukkale bwamukwasyi. Mucikozyanyo, baalu balakonzya kubagwasya bazyali aabo kuti bakalilembye kumfwulumende kutegwa kabagwasyigwa. Baalu alimwi balakonzya kwaambila bana babo bapati kujatikizya zintu zili mbuli magwalo aakasika aatanajalulwa naa musamu iwatakabelesyegwa. Kubandika makani munzila iili boobo kulakonzya kugwasya mukujana nzila mbotu alimwi kutegwa zintu zitaindili kubija. Cilasalala kuti ciindi nokuli basikugwasyilizya alimwi abasikupa lulayo afwaafwi ibaiminina bana, balakonzya kucesya kulibilika kwamukwasyi.\n16. Mbuti Banakristo bamwi mbobabagwasya bacembeede mumbungano?\n16 Akaambo kaluyando ndobajisi kulibaabo bacembeede, Banakristo bamwi balisungula kubelesya ciindi cabo anguzu kutegwa bagwasye munzila nzyobakonzya. Balasoleka kubabikkila maano kapati ibacembeede ibali mumbungano yabo. Basikulisungula bamwi balaabanya milimo imwi kuli basimbungano akulanganya bacembeede kwiinda mukupana malizyi. Mbwaanga balizyi kuti bukkale bwabo inga tiibwabazumizya kutalika mulimo waciindi coonse, balikkomene kugwasyilizya bazyali babana aabo kutegwa bazumanane mumulimo wabo. Eelo kaka ulalombozyeka muuya ngobatondezya bakwesu bali boobu! Cakutadooneka, bwaabi bwabo tabwaambi kuti bana tabacikwe mukuli wakulanganya bazyali babo.\nAMUBALEMEKE BAPATI AMAJWI AAYUMYA-YUMYA\n17, 18. Ino bube bubotu bugwasya buti mukulanganya bacembeede?\n17 Boonse ibajatikizyidwe mububambe bwakulanganya umwi beelede kusoleka kusikila mpobagolela kutegwa kakuli lukkomano. Ikuti kamujisi lubazu, amubeleke canguzu kutegwa kakuli muuya mubotu. Zimwi ziindi, kucembaala kuletela kutakkomana, andiza buya kukopana mumizeezo. Aboobo, inga mwayandika kubikkila maano kutegwa kamubalemeka akubakulwaizya bakwesu abacizyi bacembeede kwiinda mukuba aamibandi iikulwaizya. Aabo ibabelekela Leza kwamyaka minji beelede kulumbaizyigwa. Jehova talubi milimo njobacita mukumubelekela, abalo Banakristonyina tababalubi.—Amubale Malaki 3:16; Bahebulayo 6:10.\n18 Kuyungizya waawo, buyumuyumu bwabuzuba abuzuba bulakonzya kulwanwa kwiinda mukuba amasesya aziindi zyeelede. (Muk. 3:1, 4) Bamwi bacembeede inga tabayandi zyakulomba-lomba. Balizyi kuti kubikkilwa maano alimwi akuswaigwa kuyeeme aabube bwabo. Ziindi zinji tulabamvwa basikuswaya kabaamba kuti, “Ciindi nindakaunka kuyakukulwaizya mulongwe uucembeede, ndime ndakakulwaizyigwa.”—Tus. 15:13; 17:22.\n19. Mbulangizi nzi mbobeelede kuba aambubo bana abapati caboola kuzintu ziboola kumbele?\n19 Tuliyandide kapati kubona ciindi kupenga azibi ziboola akaambo kakutalondoka noziyakumana. Kwacecino ciindi, babelesi ba Leza beelede kuyumya bulangizi bwabo kuli ceeco citamani. Tulizyi kuti lusyomo muzisyomezyo zya Leza nengobyo muziindi zyabuumba naa mapenzi. Eelo kaka lusyomo oolu lulayandika kapati nkaambo “tatulengaani pe, pele nokuba kuti buntu bwesu bwaanze buyaabunyonyooka, buntu bwesu bwamukati buyaabubukulusyigwa buzuba abuzuba.” (2 Ko. 4:16-18; Heb. 6:18, 19) Kunze aakuba alusyomo luyumu muzisyomezyo zya Leza, ncinzi cikonzya kumugwasya kuzuzikizya mikuli yanu yakugwasya bamwi? Nzila zimwi zigwasya zilabandikwa mucibalo citobela.\n^ par. 9 Cibalo citobela cilalanga-langa nzila zimwi nzyobakonzya kubelesya bacembeede abana babo.


Matalikilo 4 | Bbaibbele lili a Intaneti | Bbaibbele lya Busanduluzi Bwanyika Mpya\nKaini a Abelo (1-16)\nLunyungu lwa Kaini (17-24)\nSeti amwanaakwe Enosi (25, 26)\n4 Lino Adamu wakaswaangana amukaintu wakwe Eva, kumane Eva wakamita.+ Naakatumbuka Kaini,+ wakati: “Ndazyala mwana musankwa kwiinda mulugwasyo lwa Jehova.” 2 Mukuya kwaciindi, wakazyala Abelo+ imunyina. Abelo wakaba mweembezi wambelele, pele Kaini wakaba mulimi. 3 Nokwakainda ciindi, Kaini wakaleta micelo njaakalima mumuunda kutegwa ape cituuzyo kuli Jehova. 4 Pele Abelo wakaleta bana bambelele bataanzi+ kubikkilizya amafwuta aabo. Lino Jehova wakamukkomanina Abelo acituuzyo cakwe,+ 5 pele tanaakamukkomanina Kaini acituuzyo cakwe pe. Aboobo Kaini wakanyema kapati alimwi wakatyompwa.* 6 Kumane Jehova wakamubuzya Kaini kuti: “Ino nkaambo nzi ncoonyemena boobu akutyompwa? 7 Ikuti naa wacinca akutalika kucita kabotu, sena tokakkomaninwi?* Pele kuti utacinci akucita kabotu, kozyiba kuti cibi cilikukkalilide amulyango, alimwi ciyanda kukweendelezya; pele sena uyoocizunda?” 8 Kumane boobo Kaini wakaambila Abelo munyina kuti: “Atweende musyokwe.” Aboobo nobakali musyokwe, Kaini wakamuumputa Abelo munyina akumujaya.+ 9 Kumane boobo, Jehova wakabuzya Kaini kuti: “Ino uli kuli Abelo munyoko?” Walo wakavwiila kuti: “Tandizyi pe. Sena ndime ndilela mwanookwesu?” 10 Mpoonya Leza wakamubuzya kuti: “Ino ncinzi ncoocita? Swiilila! Bulowa bwamunyoko bulandililila kuzwa munyika.+ 11 Lino wasinganizyigwa akutandwa munyika yalo iyaasamuna mulomo wayo kuti itambule bulowa bwamunyoko kuzwa mujanza lyako.+ 12 Wanoolima nyika, tainookupi butebuzi* bwayo. Uyooba sikwiingaila alimwi simutuntuli munyika. 13 Mpoonya Kaini wakaambila Jehova kuti: “Cisubulo cazibi zyangu cakomenesya cakuti tandikonzyi kucinyamuna pe. 14 Sunu wanditanda munyika alimwi ndiyoosiswa kubusyu bwako; eelyo ndiyooba sikwiingaila alimwi simutuntuli munyika, alimwi kufwumbwa uyoondijana masimpe uyoondijaya.” 15 Mpoonya Jehova wakamwaambila kuti: “Akaambo kaceeci, muntu uuli woonse utiikamujaye Kaini uyoopegwa cisubulo ziindi zili ciloba.” Aboobo Jehova wakabikkila Kaini citondezyo cakuti kufwumbwa uumujana atakamujayi. 16 Kumane Kaini wakazwa kubusyu bwa Jehova waakukkala munyika ya Bwiingaizi* kujwe lya Edeni.+ 17 Kumane boobo, Kaini wakaswaangana amukaintu wakwe+ mpoonya wakamita akuzyala Enoki. Mpoonya wakatalika kuyaka munzi mupati akuwuulika zina lyamwanaakwe musankwa Enoki. 18 Mpoonya Enoki wakazyala Iradi. Alimwi Iradi wakazyala Mehujaeli, Mehujaeli wakazyala Metusaeli, Metusaeli wakazyala Lameki. 19 Lameki wakakwata bamakaintu bobilo. Wakusaanguna wakali Ada, eelyo mukazinyina wakali Zila. 20 Nokwakainda ciindi Ada wakazyala Jabali. Jabali nguwakali wakusaanguna kukkala mumatente akuvwuba banyama. 21 Izina lyamunyina wakali Jubali. Nguwakali wakusaanguna akati kabantu boonse ibalizya kantimbwa alimwi anyeele. 22 Zila awalo wakazyala Tubala-kaini mufwuzi wazibelesyo zyamisyobo-misyobo zyamukuba abutale. Alimwi mucizyi wa Tubala-kaini wakali Naama. 23 Mpoonya Lameki wakeema majwi aaya kuli bamakaintu bakwe, Ada a Zila: “Amuswiilile jwi lyangu nywebo nobamakaintu ba Lameki;Amucenjeke matwi kuli nzyondaamba: Ndajaya muntu akaambo kakuti wandicisa,Inzya, ndamujaya mulombwana akaambo kakunduuma. 24 Ikuti muntu uuyoojaya Kaini uyoojolelwa ziindi zili ciloba,+Nkokuti uuyoojaya Lameki uyoojolelwa ziindi zili 77.” 25 Adamu alimwi wakaswaangana amukaintu wakwe, eelyo wakazyala mwana musankwa. Wakamuulika kuti Seti,*+ nkaambo wakaamba kuti: “Leza wandipa lunyungu lumbi mubusena bwa Abelo, ooyo ngwaakajaya Kaini.”+ 26 Seti awalo wakazyala mwana musankwa akumuulika kuti Enosi.+ Aciindi eeco bantu bakatalika kwiita zina lya Jehova.*\n^ Mu Chihebrayo, “busyu bwakwe bwakawa.”\n^ Naa “sena takukabi kusekelela?”\n^ Mu Chihebrayo, “nguzu.”\n^ Naa “munyika ya Nodi.”\n^ Nkokwaamba kuti “Kusalwa; Kubikkwa.”\n^ Naa “bantu bakatalika kusampaula zina lya Jehova.”


Nga Ulachita Biyeni Kuti Ujane Buumi Butamani? Yanduula Alubo Utobele Nzila Iitola Kubuumi\nBUUMI mbutupona mazubaano bulisiyene ambaakali kuyanda Leza. Wakali kuyanda kuti nyika izule aabantu bayanda kweendelezegwa anguwe, bamuswiilila abali aaluyando abumwi buntu bulikabotu mbuuli nguwe. Leza wakali kuyanda kuti bantu kababotelwa nibakali kuyoobelekaamwi kabakomezya bana babo, kabayiya zintu zipya akuchita nyika kuti ibe paradayizi.\nLEZA UYANDA KUCHINCHA NYIKA KUTI IBE MBUULI MBAAKALI KUYANDA\n“Ulamanizya nkondo munyika yoonse mboizulwa.”—Intembauzyo 46:9.\n‘Cakasika ciindi cibikkidwe . . . cakunyonyoona baabo banyonyoona nyika.’—Ciyubunuzyo 11:18.\n“Taakwe muntu naba omwe uukkala munyika uuyakwaamba kuti: ‘Ndaciswa.’”—Isaya 33:24.\n“Basale bangu bayakwiikkomanina kapati milimo yamaanza aabo.”—Isaya 65:22.\nMagwalo aaya azoozuzikizigwa biyeni? Leza wakasala Mwanaakwe, Jesu kuti abe Mwaami wamfulumende yakwe iimaninide. Mfulumende eeyi inooli kujulu pesi iyooyendelezya nyika. MuBbayibbele mfulumende eeyi yaambwa kuti Mbwaami bwaLeza. (Daniele 2:44) Bbayibbele lyaamba kuti: “Leza uyoomupa [Jesu] cuuno cabwami . . . , eelyo unooli Mwami uuyoolela.”—Luka 1:32, 33.\nChiindi naakali aanyika, Jesu wakachita zigambyo zyiingi katondeezya kuti aazooba Mwaami uzoochita kuti bantu bapone buumi bulikabotu bwiinda mbutulikupona lino.\nJESU WAKATONDEEZYA MBATAZOOBACHITILE ZINTU ZIBOTU BANTU BASWIILILA\nWakaponia bantu bakali kuchiswa katondeezya kuti uyoomaninsya malwazi woonse.—Matayo 9:35.\nWakabatamisya lwizi katondeezya kuti ulaamanguzu aakumaninsya mapenzi aalichitikila.—Marko 4:36-39.\nWakapa zyuulu-zyuulu zyabantu chakulya katondeezya kuti uyoobapa ziyandikana mubuumi.—Marko 6:41-44.\nNaakali kumuchado, wakachincha maanzi kuba wayini katondeezya kuti uyoopa kuti bantu babotelwe.—Johane 2:7-11.\nKujana wachita biyeni kuti uzoopone buumi Leza mbwaayanda kuzoopa bantu bamuswiilila? Kuli “nzila” njuyeelede kutobela. Bbayibbele lyaamba nzila eeyi kuti ‘ninzila iitola kubuumi, kumane mbasyoonto baijana.’—Matayo 7:14.\nNGA ULAYIBONA BIYENI NZILA IITOLA KUBUUMI?\nKweenda munzila iitola kubuumi chaambaanzi? Leza waamba kuti: “Mebo, nde Jehova ndime Leza wako, ndime ndikuyiisya kuti ugwasyigwe, uukusololela munzila moyelede kweendela.” (Isaya 48:17) Kuti waswiilila Jehova uyoopona buumi bulikabotu.\nJesu wakati: “Ndime nzila, kasimpe alimwi abuumi.” (Johane 14:6) Kuti twasyoma nzyakayiisya Jesu akutobela chikozyano chakwe tulaba abweenzinyina bulikabotu aLeza alubo tulapona buumi bulikabotu.\nNga ulayibona biyeni nzila iitola kubuumi? Mazubaano kuli zikombelo zyiingi loko. Pesi Jesu wakaamba kuti: “Tabali boonse bandiita kuti ‘Mwami, Mwami,’ ibayoonjila mu Bwami bwakujulu, pele buyo ooyo uucita kuyanda kwa Taata uuli kujulu.” (Matayo 7:21) Alubo wakati: “Kwiinda mumicelo yabo muyoobazyiba.” (Matayo 7:16) Kubala Bbayibbele kulakonzya kukugwasya kuti ubone bukombi bwakasimpe.—Johane 17:17.\nKweenda munzila iitola kubuumi kuswaanizyaanzi? Kuswaanizya kumuziba kabotu Sikupa buumi, kuti ngwani zina lyakwe, ulibiyeni akuti niinzi nzyalikuchita anzyayanda kuti tuchite. *\nJehova uyanda kuti bantu bachite zyiingi kutali kubeleka, kulya, kusaana akukomezya bana babo luzutu. Uyanda kuti bamuzibe akuti babe beenzinyina. Tulakonzya kutondeezya kuti tulamuyanda kwiinda mukumuswiilila. Jesu wakati: “Eeci caamba buumi butamani, ikuti bakuzyiba yebo O Leza mwini-mwini ooli olikke.”—Johane 17:3.\nLEZA UKUYIISYA “KUTI UGWASYIGWE” KABELESYA BBAYIBBELE.—ISAYA 48:17\nMBUKONZYA KUTALISYA LWEENDO LWAKO\nKuti kuyanda kuswiilila Leza, weelede kuchincha akuchita zintu nzyayanda. Pesi kuchita oobu kuyanda kubeleka changuzu. Kuti watalika kupona kweendelana ambayanda Leza, uyoobotelwa loko mubuumi bwako. Bakamboni baJehova balakonzya kukugwasya kwiiya Bbayibbele kuchitila kuti uzibe zyiingi atala aLeza. Balakonzya kukuswaya kufumbwa mpuwangunukide. Ulakonzya kubalembela kuwebbusayiti iitegwa www.jw.org naakuti kubuzya umwi wabo.\n^ par 20 Langa Ngaziyakulinda, No. 1 2019.\nNgwani Mwami waBwami bwaLeza akuti Bwami buyooctaanzi?


Luka 10 | Bbaibbele lili a Intaneti | Bbaibbele lya Busanduluzi Bwanyika Mpya\nJesu watuma bali 70 (1-12)\nMaawe kuminzi iiteempwi (13-16)\nBali 70 bapiluka (17-20)\nJesu wabatembaula Bausyi akaambo kakukkomanina bantu balicesya (21-24)\nCikozyanyo camu Samariya mubotu (25-37)\nJesu waswaya Marta a Mariya (38-42)\n10 Nozyakainda zintu eezyi, Mwami wakasala abamwi bali 70 akubatuma bobilo-bobilo+ kuti bamusolwede kuminzi akumasena oonse nkwaakali kuyanda kuunka. 2 Mpoonya wakabaambila kuti: “Masimpe, mulimo wakutebula mupati, pele babelesi mbasyoonto. Aboobo, amulombe Simalelo wabutebuzi kuti atume babelesi mumulimo wakwe wakutebula.+ 3 Kamuya! Amubone! Ndamutuma mbuli bana bambelele akati kabaumpe.+ 4 Mutabwezi nkomo yamali niiba nkomo yacakulya neziba mpato+ alimwi mutasowi ciindi kwaanzyanya amuntu uuli woonse munzila. 5 Kufwumbwa nkomuyoonjila muŋanda, amukasaangune kwaamba kuti: ‘Akube luumuno muŋanda iino.’+ 6 Eelyo ikuti muŋanda oomo kakuli muntu uuyandisya luumuno, luumuno lwanu luyooba alinguwe. Pele kuti kakunyina, luyoopiluka kulindinywe. 7 Aboobo amukkale muŋanda eeyo imuli siluumuno,+ mulye akunywa zintu nzyobamupa+ nkaambo similimo weelede kupegwa bulumbu bwakwe.+ Mutanoolongi-longi pe, kuzwa kuŋanda aŋanda. 8 “Alimwi kufwumbwa nkomuyoonjila mumunzi akutambulwa abantu bamumo, amukalye nzyobayoomupa 9 alimwi amukaponye baciswa bali mumo, alimwi akubaambila kuti: ‘Bwami bwa Leza bwaswena afwaafwi kulindinywe.’+ 10 Pele kufwumbwa nkomuyoonjila mumunzi nkobatakamutambuli, amukaunke munzila zyanguwo zipati akwaamba kuti: 11 ‘Noluba lusuko lwamunzi wanu ilwanamatide kumaulu eesu twamukunkumwida lube bumboni kulindinywe.+ Nokuba boobo, kamuzyi kuti Bwami bwa Leza bwaswena afwaafwi.’ 12 Ndimwaambila kuti mubuzuba oobo cisubulo ca Sodoma ciyooceya kwiinda camunzi ooyo.+ 13 “Maawe kulinduwe Korazini! Maawe kulinduwe Betesaida! Nkaambo ikuti milimo mipati iyakacitika mulindinywe noyakacitika mu Turo a Sidoni, nobakeempwa kaindi, kwiinda mukusama zisani zyamasaka akukkala mumulota.+ 14 Aboobo, mulubeta cisubulo ca Turo a Sidoni ciyooceya kwiinda canu. 15 Ayebo Kapernauma, sena uyoosumpulwa kujulu? Uyooboola ansi mu Cuumbwe!* 16 “Kufwumbwa uumuswiilila nywebo ulandiswiilila andime.+ Alimwi kufwumbwa uutamulemeki nywebo tandilemeki andime. Kuyungizya waawo, kufwumbwa uutandilemeki mebo tamulemeki awalo ooyo wakandituma.”+ 17 Lino aabo bali 70 bakapiluka kabakkomene balaamba: “Mwami, naaba madaimona alatumvwida kwiinda mukubelesya zina lyako.”+ 18 Amvwe boobo wakabaambila kuti: “Ndamubona kale Saatani kawide+ mbuli lulabo kuzwa kujulu. 19 Amubone! Ndamupa nguzu zyakulyatauka nzoka atubanze, azyakuzunda nguzu zyasinkondo+ zyoonse alimwi kunyina ciyoomucisa. 20 Nokuba boobo, mutakkomani akaambo kakuti myuuya ilamumvwida, pele amukkomane akaambo kakuti mazina aanu alembwa kujulu.”+ 21 Aciindi eeco nciconya wakakondwa kapati mumuuya uusalala akwaamba kuti: “Ndakutembaula caantangalala Taata, O Mwami wakujulu aanyika, nkaambo wazisisa cakulomya zintu eezyi kubasongo abacenjede,+ pele waziyubunwida bana basyoonto. Inzya Taata, nkaambo oobu mbookayanda.+ 22 Taata wandipa zintu zyoonse alimwi kunyina uumuzyi kabotu Mwana ccita Taata alikke, alimwi kunyina uumuzyi kabotu Taata ccita Mwana alikke,+ alimwi ayooyo kufwumbwa Mwana ngwaayanda kuyubunwida.”+ 23 Amane kwaamba boobo wakaambila basikwiiya bakwe balikke kumbali kuti: “Balikkomene aabo bajisi meso aabona zintu eezyi nzyomubona.+ 24 Nkaambo ndimwaambila kuti, bunji bwabasinsimi abami bakali kuyandisisya kubona zintu nzyomubona, pele tiibakazibona,+ alimwi bakali kuyandisisya kumvwa zintu nzyomumvwa, pele tiibakazimvwa pe.” 25 Lino amubone! Umwi muntu uuzyi Mulawo wakaimikila kuti amusunke, eelyo wakamubuzya kuti: “Omwiiyi, ino ncinzi ncondeelede kucita kutegwa ndikakone buumi butamani?”+ 26 Eelyo wakati kulinguwe: “Ino mulembedwe nzi mu Mulawo? Ino ubala kuti nzi?” 27 Mukwiingula wakati: “‘Weelede kuyanda Jehova* Leza wako amoyo wako woonse, abuumi bwako boonse, anguzu zyako zyoonse alimwi amizeezo yako yoonse’+ alimwi ‘asimukobonyoko mbubonya mbuli mboliyanda omwini.’”+ 28 Wakamwaambila kuti: “Waingula kabotu; kozumanana kucita boobu eelyo uyoojana buumi.”+ 29 Pele akaambo kakuti wakali kuyanda kulitondezya kuti mululami,+ mwaalumi ooyu wakabuzya Jesu kuti: “Ino mubwini simukoboma nguni?” 30 Jesu wakaingula kuti: “Umwi muntu wakali kuselemuka kuzwa ku Jerusalemu kuya ku Jeriko alimwi wakafwumpwa ababbi ibakamubbida zisani azyoonse nzyaakajisi akumuuma kapati bamane bamusiya kanetukide. 31 Lino munzila njiyonya eeyo kwakali kweenda mupaizi umwi, pele naakamubona, wakaleya wamweenguluka. 32 Mbubonya buyo, awalo mu Levi naakasika abusena oobo akumubona, wakaleya wamweenguluka. 33 Pele mu Samariya+ umwi iwakali kweenda munzila eeyo wakasika alinguwe, alimwi naakamubona wakamufwida luzyalo. 34 Aboobo wakaunka mpaakabede, wazambaila zilonda zyakwe akuzitila mafwuta alimwi awaini. Mpoonya wakamubikka ambongolo yakwe akumuleta kuŋanda yabeenzu akumulanganya. 35 Lino buzuba bwakatobela wakagusya madinari* obilo akupa siŋanda yabeenzu akumwaambila kuti: ‘Komulanganya alimwi kufwumbwa mali ngotiibelesye atala lyayaaya, ndiyookujolela ndaakujoka.’ 36 Ino uyeeya kuti nguni akati kabaaba botatwe wakaba simukobonyina+ wamuntu ooyu wakafwumpwa ababbi?” 37 Wakati: “Nguulya wakamufwida luzyalo.”+ Mpoonya Jesu wakati kulinguwe: “Koya anduwe kocita mbubonya oobo.”+ 38 Lino nobakali kuyaabweenda wakanjila mumunzi umwi. Ooko kwakamutambula mukaintu umwi uutegwa Marta+ muŋanda yakwe. 39 Mukaintu ooyu wakalijisi amwanookwabo musimbi uutegwa Mariya, ooyo iwakakkala kumaulu aa Mwami akuzumanana kuswiilila nzyaakali kwaamba.* 40 Pele Marta wakanyonganizyigwa akukutauka milimo minji. Aboobo wakaboola kulinguwe akwaamba kuti: “Mwami, sena tokwe makani kuti mwanookwesu wandilekelezya kucita zintu? Komwaambila aboole azoondigwasye.” 41 Mwami wakaingula kuti: “Marta, Marta, ulalibilika akunyonganizyigwa azintu zinji. 42 Pele nzintu buyo zisyoonto ziyandika naa kuti ncomwe buyo. Mariya walo wasala cibeela cibotu,*+ alimwi takanyangwi ncico pe.”\n^ Mu Chigiriki, “ijwi lyakwe.”\n^ Naa “cibeela cibotu kapati.”


Mbomukonzya Kupa Kuti Kubala Bbaibbele Kwanu Kakugwasya Alimwi Akukkomanisya\nNgazi Yamulindizi—Yakwiiya | July 2018\nAMUBALE MU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nJOSHUA wakeelede kusololela bana Israyeli kunjila mu Nyika Yakasyomezyedwe. Eeci cakali kunookatazya kapati. Nokuba boobo, Jehova wakamuyumya-yumya kwiinda mukumwaambila kuti: ‘Koyuma akuba sicamba. Kotobela Mulawo wangu. Koubala syikati amasiku, kutegwa ubikkile maano kutobela makani oonse aalembedwe mulinguwo. Nkaambo wacita oobo uyoozwidilila alimwi unoocita zintu cabusongo.’—Jos. 1:7, 8.\n‘Muziindi zikatazya ncobeni’ eezyi, andiswe tulajana buyumu-yumu bukatazya kapati. (2Tim. 3:1) Mbubwenya mbuli Joshua, andiswe tulakonzya kuzwidilila kwiinda mukutobela busolozi Jehova mbwaakamupa. Tulakonzya kubala Bbaibbele buzuba abuzuba alimwi akuzibelesya njiisyo ciindi notwasunkwa.\nNokuba boobo, bunji bwesu tulakonzya kuzumina kuti tatuli babali babotu alimwi akuti cilatukatazya kubala. Pele mbwaanga kubala Bbaibbele kulayandika kapati, amulange-lange kabbokesi kakuti “ Amusole Nzila Eezyi” kutegwa mujane nzila zibotu zikonzya kupa kuti kubala Bbaibbele kwanu kakugwasya alimwi akukkomanisya.\nSintembauzyo wakaimba kuti, “Kondisololela munzila yamilawo yako, nkaambo nzila eeyi ndilaikkomanina.” (Int. 119:35) Mulakonzya kujana lukkomano lunji kwiinda mukubala Jwi lya Leza. Muyoojana twaambo tunji tubotu nomuzumanana kubala Bbaibbele.\nNokuba kuti tamusololeli cisi mbuli Joshua mbwaakacita, kuli buyumu-yumu mbomujisi andinywe. Aboobo mbubwenya mbuli Joshua, kamubala akutobela zilembedwe kutegwa mugwasyigwe. Kuti mwacita oobo, muyoozwidilila alimwi munoocita zintu cabusongo.\nAMUSOLE NZILA EEZYI\nAmupaile kamutanatalika kubala. Ibbaibbele lijisi mizeezo ya Leza singuzu zyoonse iyakalembelwa kumugwasya. Aboobo ciindi nomubala Bbaibbele, amulombe lugwasyo lwakwe kutegwa mwiimvwisye, kwiiyeeya, alimwi akwiibelesya mubuumi bwanu.—Ezr. 7:10.\nAmulibuzye mibuzyo ciindi nomubala Bbaibbele naa mabbuku aamba zyamu Bbaibbele: ‘Ino cibalo eeci cindiyiisya nzi kujatikizya Jehova? Ino eeci ceendelana buti amulumbe mupati wamu Jwi lyakwe? Mbuti mbondikonzya kwiibelesya mizeezo eeyi kugwasya bamwi?’\nAmuzinzibale kuyeeya kujatikizya nzyomubala. Amwiime kubala akuyeeya: ‘Ino makani aaya andipa kulimvwa buti? Nkaambo nzi ncondilimvwa boobu? Ino ayendelana buti azintu zyakandicitikila kaindi, bukkale bwangu lino, naa azintu zilangilwa kucitika kumbele? Mbuti mbondikonzya kuzibelesya njiisyo zyamu Bbaibbele eezyi alimwi alulayo oolu mubuumi bwangu?’ (Job. 23:5; Int. 49:3) Amubone naa inga mwacikonzya kupandulula kaambo Jehova ncaambila bantu bakwe kweeleba micito imwi naa zintu zikonzya kucitika kuti mwatobela nzila iimbi.—Dt. 32:28, 29.\nAmweezyeezye ciindi nomubala zibalo izipandulula makani amwi. Mucikozyanyo, sena inga mweezyeezya bukkale ciindi banabokwabo Josefa nobali mukumusambala kubana Isimayeli? (Matl. 37:18-28) Ncinzi ncomubwene, kumvwa naa kununkizya? Amulibikke muciimo cabantu aaba. Ino bayeeya nzi alimwi ino balimvwide buti? Kweezyeezya kuli boobu kuyoopa kuti mugwasyigwe kapati mukubala kwanu.\nAmubelesye zibelesyo zigwasya kwiiya izyakamwaigwa kutegwa zimugwasye nomuvwuntauzya. Amuzizyibe kabotu zibelesyo iziliko mumwaambo wanu, izili aa intaneti alimwi azisimbidwe. Mutawayiwayi pe kulomba lugwasyo kuli bamwi kutegwa mwiiye mbomukonzya kuzibelesya kabotu zibelesyo eezyi. Mucikozyanyo, bbuku litegwa Watch Tower Publications Index naa Bbuku Ligwasya Kuvwuntauzya Lya Bakamboni ba Jehova alakonzya kumugwasya kujana twaambo tunji itwakalembwa alimwi abupanduluzi bwatupango tunji twamu Bbaibbele. Amubelesye bupanduluzi buyungizyidwe mu Bbaibbele lya Busanduluzi Bwanyika Mpya ikuti naa kaliliko mumwaambo ngomuzyi. Bulakonzya kumugwasya kujana makani aagwasya kujatikizya masena, mbozyakali kutobelana kucitika zintu, zipimyo azyeelesyo alimwi amakani aambi.\nAmutwiinduluke mubufwaafwi twaambo tupati-pati ituli mucibalo kutegwa mutazilubi nzyomwali kubala. Alimwi cimbi cikonzya kugwasya, nkwaambila bamwi nzyomwali kubala. Sena kuli twaambo tumwi ntomukonzya kubelesya mumulimo wanu wamumuunda? Kwiinda mukucita boobu, tamukatuyeeyi buyo twaambo tupati-pati, pele alimwi muyootubelesya kugwasya bamwi.\nBAKALYAABA AMOYO WOONSE Bakalyaaba Amoyo Woonse—ku Myanmar\nIno Mbulemu Bwani Mbomuyandaula?\nSena Meso Aanu Alazumanana Kulanga Kuli Jehova?\n“Nguni Uuli Kulubazu lwa Jehova?”\nTuli Bantu ba Jehova\nAmube Alweetelelo ‘Kubantu Boonse’\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA July 2018\nNGAZI YAMULINDIZI—YAKWIIYA July 2018


Matalikilo 42 IBBAIB63 - Lino Jakobo naakamvwa kuti - Bible Search\nMatalikilo 41 Matalikilo 43\nLweendo lutaanzi lwababunyina Josefa lwakusunza ku-Egepita\n1-Lino Jakobo naakamvwa kuti maila nkwaali ku-Egepita, Jakobo wakabuzya bana bakwe kuti, Ino nkaambonzi mulalangana buyo. 2-Wakaamba kuti, Amuswiilile! Ndamvwa kuti maila nkwaali ku-Egepita, Amwiinke nkuko, mukatuulile, kuti tupone, tutafwi. 3Aboobo babunyina Josefa bali ikumi bakainka kuyoosunza ku-Egepita. 4-Pele Benjamini mwanike wa-Josefa, Jakobo takamutumide ababunyina, nkaambo wakati, Ambweni bubi bulamujana. 5-Elyo bana ba-Israyeli bakasika kuyoosunza akati kabamwi basikusunza, nkaambo kakuli inzala munyika ya-Kanana.\n6-Lino Josefa kali mweendelezi wacisi coonse. Ngonguwe iwakali kuuzizya bantu boonse banyika. Aboobo babunyina Josefa bakeza, bamukotamina cakuvundama ansi. 7Nkabela Josefa naakabona babunyina wakabaziba, elyo wakalifulunganya mbuli mweenzu, wabaambila cakuhalamuka. Wakababuzya kuti, Mwazwa kuli? Bakati, Twazwa kunyika ya-Kanana kuzoosunza zyakulya. 8Lino Josefa wakaziba bakulana bakwe, pele balo tabakamuzibide. 9-Elyo Josefa wakaibalukwa ziloto zyakwe nzyaakalota aambabo, nkabela wakabaambila kuti, Pe, muli basimutambatamba, mweza kuzoobona butete bwanyika. 10Bakamuvwiila kuti, Pe, mwami, balanda bako beza kuzoosunza zyakulya. 11Toonse biyo tuli bana bamuntu omwe. Tuli bantu baluleme. Balanda bako tabali basimutambatamba pe. 12Wakati, Nee! mweza kuzoobona butete bwanyika. 13-Bakati, Pe, swebo tobalanda bako tuli babunyina bali ikumi ababili, bana bamuntu omwe munyika ya-Kanana, Muniini wasyaala kulitateesu, aumwi taciwo. 14Pele Josefa wakabaambila kuti, Ncobeni makani ali mbubonya mbundaamba, Muli basimutambatamba. 15-Mbuboobu mbumuyoosolekwa. Ncobeni Farao mbali muumi, tamukoyooinka kuzwa okuno, cita mwanike wanu akasike okuno. 16Amutume umwi wanu kuti akete mwanike wanu, pele nywebo mulaangwa. Mbuboobo majwi aanu mbwaayoosolekwa, kuzibwe na ngaalusinizyo, Na takuli boobo, ncobeni Farao mbacili muumi, muli basimutambatamba. 17Mpuwo wakabaanga muntolongo mazuba otatwe.\n18-Lino buzuba bwatatu nebwakaca, Josefa wakabaambila kuti, Amucite obo, mupone, nkaambo mebo ndayoowa Leza. 19Na muli bantu baluleme, umwi munyoko wanu asyaale muntolongo yanu, pele nywebo kamuya, mutolele maanda aanu zilyo zyabusunzi. 20-Lino amulete mwanike wanu kulindime, aboobo lusinizyo lwamajwi aanu luyoozibwa, kuti mutafwi. Mpawo bakacita obo. 21-Nkabela bakaamba umwi aumwi kumweenzinyina kuti, Ncobeni tulijisi mulandu mumakani aamwanike wesu, nkaambo twakabona kunyonyongana kwamoyo wakwe naakali kutukombelezya, nekubaboobo twakakaka kuswiilila: Nciceeco mapenzi aya ncaasikila kulindiswe. 22-Lino Rubeni wakabaambila kuti, Sa teendakamwaambila kuti, Mutabisizyi mwana! Nekubaboobo mwakakaka kuswiilila. Aboobo sunu twapegwa mulandu wabulowa bwakwe. 23Teebakaziba kuti Josefa ulamvwa, nkaambo bakali kwaambilana amutoloki. 24Mpawo wakabafutatila, walila. Amane wakaboola alimwi kulimbabo, wabaambila, wagwisya Simeoni akati kabo, wamwaanga kumeso aabo. 25-Elyo Josefa wakalailila kuti inkomo zyabo zizuzigwe maila, amali aabo aboozegwe umwi aumwi munkomo yakwe, alimwi bapegwe bulilu bwakulya munzila. Lino kwakacitwa obo.\n26Mpoonya awo bakabopa imbongolo zyabo amaila, bainka. 27-Pele kucile, umwi wabo wakajula inkomo yakwe kuti asanine imbongolo yakwe, elyo wakabona mali aakwe, mwaali mumulomo wasaka lyakwe. 28Lino wakaambila beenzinyina kuti, Amubone! mali aangu apilusigwa, Mwaali mumulomo wasaka lyangu, Bamvwe obo, myoyo yabo yakazwa, nkabela bakalangana umwi aumwi kumweenzinyina cakukankama, bati, Ino ncinzi eci Leza ncatucitila?\n29Lino nebakasika kuli-Jakobo wisaabo munyika ya-Kanana, bakamwaambila makani oonse aakabacitikila, bati, 30-Ulya muntu, mwami wacisi, wakatukalamukila, watwaambila kuti, Muli basimutambatamba banyika. 31Pele twakaamwaambila kuti, Ne! Tuli bantu baluleme. Tatuli basimutambatamba pe. 32Tuli babunyina bali ikumi ababili, bana bamuntu omwe, Umwi taciwo, amuniini wasyaala kuliwiseesu munyika ya-Kanana. 33-Elyo oyo muntu, mwami wacisi, wakatwaambila kuti, Mbuboobu mbunkonzya kuziba kuti muli balulami. Amusie munyoko umwi kulindime. Lino amutole zilyo zyakusunza kumaanda aanu, mwiinke. 34-Pele amundiletele munyoko muniini, aboobo njooziba kuti tamuli basimutambatamba, muli bantu baluleme, Mwaakucita obo, njoomuboozezya munyoko, nkabela muyookonzya kusambala munyika.\n35-Lino nebakali kutaula masaka aabo, bakajana umwi aumwi ciputizyo camali aakwe musaka lyakwe. Mpawo nebakabona ziputizyo zyamali aabo, bakayoowa boonse awisaabo. 36-Nkabela Jakobo wisaabo wakabaambila kuti, Mwandilobya! Josefa taciwo, alakwe Simeoni taciwo, lino mulayanda kutola Benjamini. Andilemena mapenzi! 37Mpawo Rubeni wakaambila wisi kuti, Ukajaye bana bangu bobile na ndabula kumuboozya kulinduwe. Umubike mumaanza aangu, Ndamuboozya. 38-Pele wakati, Nel Mwanaangu takooyooinka anywebo, nkaambo mupati wakwe wakafwa, lino wasyaala alike. Na wasikilwa bubi mulweendo ndomutola, muyooselusya imvwi zyangu cabuusu mukabanda.


Ncinzi Ncondeelede Kuzyiba Kujatikizya Bukoko? | Bakubusi Balabuzya\nAMUBALE MU Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hindi Hungarian Icelandic Iloko Indonesian Italian Japanese Kazakh Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Ngabere Norwegian Nzema Pangasinan Polish Portuguese Portuguese (Portugal) Romanian Russian Sepedi Serbian (Cyrillic) Serbian (Roman) Shona Sinhala Slovak Slovenian Solomon Islands Pidgin Spanish Swahili Swedish Tagalog Tatar Telugu Thai Tiv Turkish Tzeltal Ukrainian Urhobo Vietnamese Xhosa Yoruba Zulu\nIbbaibbele talikasyi kunywa bukoko cakutaciindizya ikuti mulawo kauzumizya kucita boobo. Nokuba boobo, lilakasya kukolwa.—Intembauzyo 104:15; 1 Bakorinto 6:10.\nPele ino mbuti kuti kuli bamusinikizya kunywa pele kamuzyi kuti mulawo naa bazyali banu tabazumizyi kucita boobo?\nAmuyeeye cikonzya kucitika mwanywa\nBeenzinyoko bamwi inga balimvwa kuti bukoko bupa kuti mulimvwe kabotu. Pele ncinzi cikonzya kucitika mwamana kunywa?\nMulandu ngobakonzya kumupa basimilawo. Kufwumbwa naa mukkala kuli, ikuti naa milawo yankomukkala kaitazumizyi kunywa bukoko, balakonzya kumubbadelesya, kumupa mulandu, kumunyanga laisensi yakweenzya moota, kumusubula kwiinda mukumupa ncito, naa kumwaanga buya.—Baroma 13:3.\nKubisya mpuwo njomujisi. Bukoko bupa kunyongana mumizeezo. Mwanywa bukoko mulakonzya kwaamba naa kucita zintu nzyomuyakuusa kumbele. (Tusimpi 23:31-33) Kweelana ambozyasumpuka zintu, micito yanu ilakonzya kumubisyila mpuwo yanu kwaciindi cilamfwu.\nKwaalilwa kulilesya. Bukoko inga bwapa kuti bantu bamucise naa kumutundulula mumakani aakoonana. Kuyungizya waawo, inga bwapa kuti muyungwe abeenzinyoko, calo cikonzya kusololela kumapenzi manji.\nKuba acizibilizi. Kweelana amakani aakajanwa mukuvwuntauzya kumwi, ikuti naa mwatalika kamucili bana kunywa bukoko, nkokuti mbomuyaabukomena muba acizibilizi. Ikunywa akaambo kakuti mwakatala naa kulendelelwa kupa kuti muzyibile akwaalilwa kuleka.\nKufwa. Mumwaka wainda ku United States, ntenda zyamumugwagwa zyakali kucitika kwainda buyo maminiti aali 52 akaambo kakuti sikweenzya wakalinywide. Aciindi cimwi, mumyaka buyo yosanwe, bantu bajisi myaka iitasiki ku 21, ibabalilwa ku 1,500 bakali kufwa amwaka muntenda zyamumugwagwa zicitika akaambo kabukoko. Nokuba kuti nywebo tiimwanya bukoko, mulakonzya kulijana muntenda akaambo kakuzumina kweenzyegwa amuntu iwanywa bukoko.\nMulakonzya kweeleba ntenda ziboola akaambo kakutanywa kabotu ikuti naa mwazyibila limwi ncomuyoocita.\nNjiisyo Yamu Bbaibbele: “Muntu uucenjede abona mapenzi ulayuba.” (Tusimpi 22:3) Tacili kabotu kunywa bukoko ikuti muyanda kweenzya moota naa kucita zintu zimwi ziyandika kubikkila maano.\nMulawo: ‘Ikuti naa ndiyanda kunywa bukoko, basimilawo beelede kuzumizya alimwi ibukkale bweelede kuti kabuli kabotu.’\nNjiisyo Yamu Bbaibbele: “Muli bazike bamuntu ooyo ngomuswiilila.” (Baroma 6:16) Ikuti kamunywa akaambo buyo kakuti beenzinyoko balanywa, nkokuti mulekela bamwi kumweendelezya. Alimwi ikuti kamunywa akaambo kakuti mwalendelewa naa mwakatala, nkokuti lyoonse munikwaalilwa kulwana mapenzi aanu akaambo kakuti tiimwakaiya mwakucita oobo.\nMulawo: ‘Tandinoozumizya beenzuma kundisinikizya kunywa bukoko.’\nNjiisyo Yamu Bbaibbele: “Utabi akati kabantu banywa kapati waini.” (Tusimpi 23:20) Kumvwana abantu batali kabotu inga kwamupa kutatobela milawo njomwakalibikkila. Alimwi kuyanzana abantu baciindizya kunywa bukoko nkulibikka muntenda.\nMulawo: ‘Tandinikuyanzani abantu baciindizya kunywa bukoko.’\n“Ciindi nindakali mwana wacikolo, beenzuma bakali kundisinizya kunywa bukoko. Lyoonse ndakali kuliyeezya lugwalo lwa 1 Bakorinto 15:33, ilwaamba kuti: ‘Kuyanzana abantu babyaabi kunyonganya zilengwa zibotu.’”—Jordan.\n“Ndilasola kutayanzana abantu naa kujanika mubukkale bukonzya kupa kuti ndinywe. Bubotu mbwakuti, ndijisi balongwe ibasala kabotu caboola kumakani aakunywa.”—Jenna.\nMAPEPA AAKULEMBELA AABAKUBUSI\nBukoko—Ino Mulacita Buti?\nAmwiiye njiisyo zyamu Bbaibbele zikonzya kumugwasya kububona munzila yeelede bukoko.